COVID-19: Hampir 100 peratus pegawai, anggota PDRM lengkap vaksin

YAN, 12 Sept – Hampir 100 peratus pegawai dan anggota Polis Diraja Malaysia (PDRM) telah melengkapkan dua dos suntikan vaksin COVID-19, kata Timbalan Ketua Polis Negara Datuk Seri Mazlan Lazim.

Beliau berkata setakat ini hanya sebilangan kecil warga PDRM belum menerima suntikan vaksin berkenaan disebabkan faktor kesihatan selain masih menunggu tarikh janji temu.

“Ada anggota tak mau vaksin sebab (alami) alahan dan ada masalah kesihatan yang ada laporan doktor…(dalam pengetahuan beliau) tiada anggota dan pegawai yang menolak vaksin tanpa sebab. Saya ingat semua akan ambil (vaksin), tiada masalah,” katanya.

Beliau berkata demikian pada sidang media selepas menyempurnakan Majlis Outreach Psikologi dan Spiritual Jabatan Integriti dan Pematuhan Standard (JIPS) PDRM kepada warga kerja serta pesara PDRM yang terlibat bencana banjir akibat fenonema kepala air di Yan pada 18 Ogos lepas di sini hari ini.

Pada majlis itu seramai 16 penerima wakalah zakat PDRM termasuk warga kerja Ibu Pejabat Polis Daerah Yan dan pesara PDRM yang terjejas dengan bencana itu menerima zakat dengan setiap seorang memperoleh wang tunai RM1,000 bersama bekalan makanan bernilai RM100.

Sementara itu, Mazlan menasihatkan rakyat yang belum mendaftar dan menerima suntikan vaksin COVID-19 supaya berbuat demikian demi meningkatkan sistem imunisasi diri masing-masing dalam usaha melindungi diri daripada jangkitan wabak itu sekali gus memudahkan urusan seharian.

“Pada masa sama juga diperlukan (vaksin COVID-19) dalam mematuhi SOP (prosedur operasi standard) yang kini banyak kemudahan untuk mereka yang lengkap (suntikan) vaksin termasuk nanti untuk rentas negeri dan daerah,” katanya.

Dalam pada itu, beliau berkata PDRM akan bekerjasama dengan Jabatan Agama Islam negeri dalam usaha membanteras aktiviti pemujaan dan khurafat yang dikesan berlaku di kawasan Gunung Jerai.

“Pemantauan memang polis buat tetapi dari segi tindakan penguatkuasaan kena ada pengesahan daripada pihak Jabatan Agama Islam sebab di bawah mereka (penguatkuasaan), kita akan membantu dalam isu ini,” katanya.

Semalam, Menteri di Jabatan Perdana Menteri (Hal Ehwal Agama Islam) Idris Ahmad meminta segala aktiviti pemujaan dan khurafat yang dikesan berlaku di kawasan itu dihentikan segera memandangkan ia bertentangan dengan ajaran Islam serta boleh merosakkan akidah.

Beliau dipetik sebagai berkata kegiatan itu juga boleh mengundang bala kepada masyarakat kerana bukan sahaja pelaku akan menerima kesan malah akan melibatkan keseluruhan penduduk sekitar kawasan berkenaan.

22 Ogos lepas, sebuah akhbar tempatan melaporkan penduduk yang tinggal berhampiran Gunung Jerai mengharapkan segala aktiviti pemujaan dan khurafat di kawasan itu dapat dihentikan dan dibersihkan.


Harga getah dijangka melepasi RM3.50 sekilogram pada akhir 2022 – Zuraida

Menteri Perusahaan Perladangan dan Komoditi Datuk Zuraida Kamaruddin berkata harga getah ketika ini adalah dalam keadaan stabil dan melebihi RM2.50 sekilogram dan pihak kerajaan sedang berusaha untuk meningkatkan pengeluaran hasil bagi memenuhi permintaan untuk eksport.

“Pengeluaran getah negara masih tidak mencukupi untuk menampung permintaan dan pihak kementerian sedang melakukan pelbagai usaha untuk menaikkan hasil getah negara, antaranya menambah baik pengeluaran getah secara ‘estate management’.

“Ianya akan menjadikan pengurusan hasil getah negara akan lebih mampan dan berstruktur, ia dapat menghasilkan pengeluaran getah yang lebih tinggi,” katanya ketika majlis pelancaran Getah Antirasuah 2021-2025 (GETAR 2021-2025) di Stesen Penyelidikan RRIM Sungai Buloh di sini, hari ini.

Selain itu, Zuraida turut mengucapkan tahniah kepada Lembaga Getah Malaysia atas usaha dan kejayaan membangunkan GETAR 2021-2025, ia merupakan sebuah pelan strategi yang penting untuk melaksanakan dasar antirasuah dalam sebuah organisasi.

“Ia akan menjadikan penjawat awam lebih efisien dan responsif dalam memberikan perkhidmatan yang bertaraf dunia. Pada masa yang sama, persepsi positif terhadap penjawat awam juga dapat dipertingkatkan.

“Ketersediaan warga kerja yang berintegriti tinggi adalah penting dalam menyokong usaha kerajaan untuk ke arah pengetahuan, teknologi dan inovasi dengan matlamat untuk menyumbang ke arah pembangunan organisasi dan seterusnya negara tercinta,” katanya

Zuraida juga mengatakan dalam usaha semua pihak untuk menuju ke arah status negara maju yang berpendapatan tinggi, agenda pembanterasan rasuah perlu menjadi keutamaan negara.


Tiga hingga empat penunggang p-hailing terlibat kemalangan seminggu

SHAH ALAM, 25 Jun – Anggaran tiga ke empat kes kemalangan dilaporkan secara mingguan berlaku dalam kalangan penunggang p-hailing di negara ini kerana terlalu penat bekerja serta terikat dengan sistem aplikasi.

Presiden Persatuan Penghantar P-Hailing Malaysia (PENGHANTAR) Zulhelmi Mansor berkata selain itu kurangnya kesedaran mengenai tahap keselamatan antara punca utama berlaku kemalangan melibatkan golongan terbabit.

“Rata-rata mereka bekerja melebihi empat jam tanpa henti demi mengejar trip dan tempahan sehingga kepenatan dan akhirnya mengakibatkan kemalangan,” katanya kepada pemberita selepas menandatangani Memorandum Persefahaman (MoU) antara PENGHANTAR dan Persatuan Keselamatan dan Kesihatan Perkerjaan Malaysia (MSOSH) di sini hari ini.

MoU tersebut ditandatangi Zulhelmi mewakili PENGHANTAR manakala MSOSH diwakili Presidennya Dr Shawaludin Husin, yang bertujuan meningkatkan kesedaran mengenai keselamatan dan kesihatan dalam kalangan penunggang p-hailing.

“Kerjasama ini bagi menyokong polisi keselamatan dan kesihatan PENGHANTAR ke arah mewujudkan budaya kerja selamat dalam kalangan penunggang p-hailing serta sentiasa menjadikan pengurusan Keselamatan dan Kesihatan Pekerjaan (KKP) berteraskan Akta Keselamatan dan Kesihatan Pekerjaan,”katanya.

“Ia juga bagi meningkatkan kesedaran dan perlindungan dalam kalangan penunggang p-hailing terhadap KKP selain memastikan setiap penghantar memakai peralatan perlindungan diri ketika bekerja,” katanya.

Sementara itu, Dr Shawaludin berkata MSOSH akan mengiktiraf modul Keselamatan dan Kesihatan Pekerjaan (KKP) yang dibangunkan Penghantar, Institut Penyelidikan Keselamatan Jalan Raya Malaysia (MIROS), Universiti Teknologi Mara (UiTM) dan Pertubuhan Keselamatan Sosial (Perkeso).

MSOSH hari ini telah melancarkan laman sesawang Persidangan Tahunan Pertubuhan Keselamatan dan Kesihatan Pekerjaan Asia Pasifik (APOSHO) 2023 yang dijangka berlangsung pada Oktober tahun hadapan.

Malaysia melalui MSOSH akan menjadi tuan rumah persidangan tersebut yang menghimpunkan lebih 40 pertubuhan KKP dari 23 negara di rantau Asia Pasifik. – BERNAMA


Akauntan rugi RM104,000 ditipu peraduan menang wang

SEREMBAN 11 Jun – Seorang akauntan berputih mata apabila kerugian RM104,000 selepas terpedaya dengan peraduan menang wang yang didakwa daripada sebuah platform beli-belah dalam talian, semalam.

Ketua Jabatan Siasatan Jenayah Komersial Negeri Sembilan Superintendan Aibee Abd Ghani berkata, wanita berusia 39 tahun itu menerima mesej menerusi akaun Facebook bernama “Irene Wee” yang memaklumkan mangsa memenangi wang daripada sebuah syarikat platform beli-belah dalam talian itu kira-kira 2 petang.

Katanya, suspek kemudian memberi nombor telefonnya iaitu 019-9109136 kepada mangsa memaklumkan bahawa wanita itu telah memenangi wang sebanyak RM3,573 (1,150 SGD).

“Suspek turut meminta nombor kad kredit mangsa dan butiran kad bagi urusan penerimaan wang tersebut dan mangsa telah memberi nombor dan butiran kad kredit HSBC dan Standard Chartered miliknya.

“Mangsa diarahkan untuk menghantar mesej OTP kepada suspek. Kemudian mangsa mendapati ada transaksi sebanyak RM7,000 melalui kad kredit HSBC miliknya bagi urusan pembelian di Shopee,” katanya dalam satu kenyataan di sini, malam ini.

Katanya, suspek telah melakukan beberapa transaksi pembelian di Shopee menggunakan kad kredit milik mangsa sehingga mencapai RM70,000 bagi akaun HSBC dan RM34,000 menerusi akaun Standard Chartered.

Mangsa menyedari dirinya ditipu apabila dia gagal menghubungi suspek kira-kira 10.36 pagi tadi, dan susulan itu mangsa terus menghubungi pihak bank sebelum membuat laporan di Balai Polis Rahang, katanya.

“Kesemua transaksi tersebut bagi urusan Shopee dan jumlah kerugian sebenar tidak dapat dipastikan kerana kesemua transaksi masih ‘terapung’.Terdapat transaksi yang tidak berjaya kerana melebihi had transaksi harian mangsa,” katanya.

Aibee berkata kes disiasat mengikut Seksyen 420 Kanun Keseksaan kerana kesalahan menipu selain meminta orang ramai agar tidak mudah percaya dengan panggilan atau mesej yang mencurigakan.


Isu mutu pengadilan perlu diambil perhatian – Ahmad Faizal

KUALA LUMPUR 26 Nov – Isu mutu pengadilan melibatkan pegawai perlawanan tempatan dalam saingan Liga Malaysia (Liga-M) perlu diambil perhatian, kata Menteri Belia dan Sukan Datuk Seri Ahmad Faizal Azumu.

Beliau berkata masih kedengaran keluhan penonton dan pasukan yang tidak begitu gembira dengan prestasi pengadil, ketika segelintir pegawai perlawanan tempatan bertaraf antarabangsa selain pelbagai kursus dan latihan yang telah disediakan Persatuan Bola Sepak Malaysia (FAM), kepada mereka.

“Apakah ia berlaku akibat daripada faktor di luar daripada kebolehan pengadil itu sendiri, apakah ada unsur penyelewengan, rasuah atau apa sahaja. Saya tidak kata benda (penyelewengan dan rasuah) itu ada, tetapi perlu kita lihat sampai ke tahap tersebut.

“Kalau para penonton secara majoritinya tidak bersetuju (isu mutu pengadilan), saya pasti tentunya ada sesuatu yang tidak betul dekat situ, jadi kita kena ambil perhatian,” katanya kepada Bernama selepas sesi Program Bual Bicara Bersama Menteri Belia dan Sukan yang disiarkan Bernama TV di sini, hari ini.

Bagaimanapun, Ahmad Faizal berkata tidak adil untuk menyimpulkan mutu pengadilan di peringkat domestik secara keseluruhannya berada pada tahap yang lemah, jika ia hanya melibatkan sebilangan kecil perlawanan.

Mutu pengadilan terus menjadi perhatian dalam saingan Liga-M musim ini, dengan beberapa insiden kekasaran dalam kalangan pemain, malah turut berlaku ke atas pegawai perlawanan, sehingga menyaksikan FAM menjatuhkan hukuman kepada individu-individu yang didapati bersalah.

Biarpun begitu, isu tersebut sekali lagi menjadi ‘buah mulut’ selepas perlawanan separuh akhir pertama Piala Malaysia 2021 antara Terengganu FC (TFC) dan Johor Darul Ta’zim (JDT) di Stadium Sultan Mizan Zainal Abidin, Kuala Nerus, yang berkesudahan 1-1, Isnin lepas.

Ia susulan beberapa insiden kekasaran yang berlaku pada aksi tersebut yang dianggap tidak ditangani dengan baik, dengan situasi itu turut mendapat perhatian pemilik JDT Tunku Ismail Sultan Ibrahim yang berpendapat pengadil bertugas tidak menunjukkan mutu pengadilan yang baik.- BERNAMA


Abd Malik juara Pidato Rukun Negara Yang di-Pertua Negeri Melaka

AYER KEROH 16 Sept. – Guru Bahasa Melayu, Abd Malik Mohammad Shah muncul johan Pertandingan Pidato Rukun Negara Sebagai Prinsip Perpaduan Demi Kejayaan dan Kestabilan Rakyat Peringkat Kebangsaan, Piala Pusingan Tuan Yang Terutama (TYT) Yang di-Pertua Negeri Melaka, hari ini.

Abd Malik juga merangkul johan bagi Kategori Awam mengalahkan dua pesaingnya dari Terengganu dan Melaka sekali gus membawa pulang wang tunai RM5,000, piala iringan, buku biografi Yang di-Pertuan Agong, buku biografi TYT dan sijil penyertaan.

Dia yang merangkul johan keseluruhan sebagai Pemidato Terbaik membawa pulang Piala Pusingan TYT Yang di-Pertua Negeri Melaka beserta sijil penyertaan menewaskan 14 lagi peserta dari seluruh negeri dari Semenanjung selain Sabah dan Sarawak.

Dalam ucapan selama 10 minit itu, anak muda dari Johor ini bercakap mengenai ‘Rukun Negara Tonggak Perpaduan Bangsa’ yang berjaya menarik perhatian juri.

Johan Kategori Sekolah Menengah, Aiena Batrisyia Sulaiman dari Kolej Tunku Kurshiah, Negeri Sembilan manakala Khairul Aizat Yusoff dari Pulau Pinang yang juga penuntut Universiti Islam Antarabangsa Malaysia, Gombak Selangor muncul johan Kategori Institusi Pengajian Tinggi (IPT).

Yang turut hadir, Speaker Dewan Undangan Negeri, Datuk Seri Ab Rauf Yusoh; Exco Pendidikan Negeri, Datuk Noor Effandi Ahmad dan lain-lain kenamaan.


Merdekakan kampung dari kekotoran

MACHAP JAYA 7 Ogos – Bersempena sambutan Bulan Kebangsaan, JPKK Felda Hutan Percha bersama SWM Environment Sdn Bhd menganjurkan program Gotong-Royong Perpaduan Merdeka di Felda Hutan Percha, semalam.

Program yang turut dihadiri Ahli Dewan Undangan Negeri (Adun) Machap Jaya Ngwe Hee Sem itu bertujuan memupuk semangat cintakan kampung dengan menjaga kebersihan.

Hee Sem berkata, program itu juga diadakan bagi menggalakkan masyarakat berbilang kaum bersatu hati dalam menjaga kebersihan yang menjadi asas kesihatan.

“Tahniah kepada JPKK Felda Hutan Percha dan semua agensi yang terlibat dalam penganjuran program yang bermanfaat ini,” katanya pada satu hantaran di Facebook.


Polis kesan individu terlibat video tular keluarkan kepala melalui ‘sunroof’ MPV

IPOH, 3 Mac – Polis berjaya mengesan pemandu dan penumpang berhubung video tular dua kanak-kanak mengeluarkan kepalanya melalui bumbung matahari (sunroof) dalam media sosial, baru-baru ini.

Ketua Polis Daerah Ipoh ACP Yahaya Hassan berkata pihaknya mengesan dua rakaman video berdurasi 29 saat dan 9 saat berkenaan, yang dimuat naik di laman Facebook Malaysia Automotive Shiftposting semalam.

Beliau berkata rakaman video itu, memaparkan pemandu MPV bersikap cuai terhadap keselamatan kanak-kanak, dengan membenarkan mereka mengeluarkan kepala melalui bumbung matahari kenderaan berkenaan, dalam kejadian yang berlaku di Jalan Sultan Idris Shah itu.

“Hasil siastan awal juga mendapati, kejadian berlaku pada 1 Mac lalu sekitar jam 10.40 malam dan kes disiasat mengikut Seksyen 336, iaitu atas perbuatan cuai sehingga membahayakan nyawa atau keselamatan orang lain termasuk Seksyen 31 (1) (A) Akta Kanak-kanak 2001, kerana mendedahkan kanak-kanak dengan dengan cara yang mungkin akan menyebabkannya mengalami kecederaan fizikal,” katanya dalam kenyataan hari ini.


KPKT cari kaedah lain kawal hartanah

KUALA LUMPUR 27 Ogos – Kementerian Perumahan dan Kerajaan Tempatan (KPKT) akan menggunakan kaedah lain bagi mengawal isu unit rumah tidak terjual selain cadangan cukai pengosongan yang dikenakan ke atas pemaju yang gagal menjual unit masing-masing.

Menurutnya, pada masa ini cadangan tersebut dibuat berdasarkan maklumat diperolehi KPKT bahawa unit hartanah tidak terjual itu berharga RM500,000 ke atas.

“KPKT mengambil penetapan bahawa kita akan mencari kaedah lain untuk mengawal pemaju daripada membina rumah-rumah yang tidak bertepatan (sepadan) dengan permintaan.

“Sebelum pemaju memulakan pembinaan, KPKT akan meneliti samada apa yang dicadangkan pemaju ada projek ini wajar dan bertepatan dengan apa yang dikehendaki oleh rakyat,” katanya di persidangan Dewan Rakyat hari ini.

Beliau menjawab pertanyaan Chang Lih Kang (PKR-Tanjong Malim) mengenai rasional cadangan Kementerian Perumahan dan Kerajaan Tempatan untuk melaksanakan cukai pengosongan terhadap pemaju perumahan yang gagal menjual rumah siap.

“Apabila kita berjaya membangunkan sistem data, barulah kita dapat memperolehi jangkaan sebenar. Ini kerana hanya selepas itu mereka (pemaju) mendapat akses kepada maklumat statistik bagi perancangan pembinaan mereka bagi masa depan,” katanya.


KeTSA bantu usaha restorasi Hutan Simpan Kuala Langat Utara

PUTRAJAYA 15 Sept – Kementerian Tenaga dan Sumber Asli (KeTSA) akan membantu usaha restorasi kawasan Hutan Simpan Kuala Langat Utara (HSKLU), kata Menterinya Datuk Seri Takiyuddin Hassan susulan keputusan kerajaan Selangor menghentikan cadangan pelan pembangunan di kawasan itu.

Beliau berkata, KeTSA menyambut baik keputusan kerajaan Selangor untuk menghentikan cadangan pelan pembangunan ke atas kawasan HSKLU seluas 536.7 hektar yang dinyahwartakan baru-baru ini, dan akan memulakan proses pewartaan semula sebahagian besar kawasan terbabit sebagai Hutan Simpanan Kekal (HSK).

Katanya, KeTSA telah mengarahkan Jabatan Perhutanan Semenanjung Malaysia dan Jabatan Mineral dan Geosains memberikan kerjasama membantu kerajaan Selangor untuk memelihara dan memulihkan kawasan HSKLU.

“Kawasan HSKLU adalah hutan paya gambut, (kerjasama) ini adalah bagi memastikan fungsinya dalam memberikan perkhidmatan ekosistem sentiasa terpelihara di samping bagi mencegah kebakaran,” katanya dalam kenyataan hari ini.

Pada 8 September lepas, Menteri Besar Selangor Datuk Seri Amirudin Shari mengumumkan hanya 42 hektar daripada jumlah keseluruhan 536.7 hektar kawasan HSKLU kekal dinyahwarta.

Amirudin berkata tindakan itu bagi melengkapkan pemberimilikan tanah kepada Kampung Orang Asli Busut Baru bagi menyelesaikan isu tertangguh sejak 2006 yang mana mereka telah dipindahkan dari penempatan asal mereka pada 1994 untuk tujuan pembinaan Lapangan Terbang Antarabangsa Kuala Lumpur (KLIA).

Takiyuddin berkata, KeTSA juga mengalu-alukan penglibatan semua pihak termasuk badan bukan kerajaan (NGO) dan pihak komuniti setempat untuk memulihkan hutan simpan HSKLU.

Beliau dalam pada itu berkata, KeTSA turut menyambut baik keputusan kerajaan Selangor untuk mengekalkan status kawasan gantian seluas 579.64 hektar yang diwartakan sebagai HSK iaitu Hutan Simpan Sungai Panjang, Hutan Simpan Buloh Telor Barat, Hutan Simpan Buloh Telor Timur dan Hutan Simpan Broga.

“Ini adalah bertepatan dengan hasrat kerajaan Malaysia untuk memastikan sekurang-kurangnya 50 peratus daripada keluasan tanah negara dilitupi kawasan berhutan selaras dengan komitmen yang dinyatakan di peringkat antarabangsa,” katanya.


Kes saman 1MDB terhadap Najib, tujuh yang lain digantung sehingga kes jenayah selesai

KUALA LUMPUR, 11 Feb – Prosiding kes saman sivil US$8 bilion oleh 1Malaysia Development Berhad (1MDB) dan empat anak syarikatnya terhadap Datuk Seri Najib Tun Razak dan tujuh individu lain digantung sementara sehingga perbicaraan kes jenayah bekas perdana menteri itu berkaitan 1MDB diputuskan oleh Mahkamah Tinggi di sini.

Peguam Tan Sri Muhammad Shafee Abdullah, yang mewakili Najib, ketika ditemui pemberita berkata ini kerana pihak-pihak terlibat telah mencapai persetujuan untuk menggantung prosiding kes saman sivil tersebut.

“Oleh itu, permohonan Datuk Seri Najib untuk menggantung prosiding kes saman sivil itu ditarik balik,” kata peguam itu selepas prosiding dalam kamar Pesuruhjaya Kehakiman Mahkamah Tinggi Atan Mustaffa Yussof Ahmad.

Perkara itu disahkan peguam Datuk DP Naban yang mewakili 1MDB dan anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited, yang sebelum ini dikenali sebagai 1MDB Global Investments Limited selaku plaintif.

Kesemua syarikat itu memfailkan saman pada 7 Mei 2021 dengan menamakan Najib, bekas Pengarah Kewangan 1MDB Terrence Geh Choh Heng, bekas peguam 1MDB Jasmine Loo Ai Swan, bekas Pengarah Eksekutif 1MDB Casey Tang Keng Chee, bekas Ketua Pengarah Pelaburan Vincent Beng Huat Koh, bekas Ketua Pegawai Operasi Radhi Mohamad, bekas Pengarah Pelaburan Kelvin Tan Kay Jim dan bekas Ketua Pegawai Eksekutif SRC International Sdn Bhd Nik Faisal Ariff Kamil sebagai defendan.

Saman itu antara 22 saman sivil yang difailkan untuk menuntut lebih US$23 bilion bagi pihak 1MDB dan bekas anak syarikatnya, SRC International Sdn Bhd terhadap beberapa individu yang didakwa terbabit dalam skandal kewangan itu.

Menerusi writ saman itu, kesemua plaintif antara lain mendakwa defendan melakukan pecah amanah, melanggar kewajipan staturori, menyalahgunakan kuasa, berkonspirasi serta menyeleweng dana 1MDB.

Najib, 68, yang juga Ahli Parlimen Pekan, kini sedang dibicarakan atas empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Najib juga sedang dibicarakan bersama-sama bekas Ketua Pegawai Eksekutif 1MDB Arul Kanda Kandasamy atas dakwaan meminda laporan audit akhir 1MDB.- BERNAMA


200 warga Gadek terima bantuan Ramadan

GADEK 17 Mac – Golongan memerlukan yang dikategorikan sebagai fakir dan miskin di Dewan Undangan Negeri (DUN) Gadek tidak dilupakan menjelang kehadiran bulan Ramadan dan Syawal nanti.

Ahli Dewan Undangan Negeri (Adun) Gadek VP Shanmugam berkata, untuk tahun ini seramai 200 penerima bantuan terdiri daripada 198 penerima kategori miskin dan dua penerima kategori fakir telah diberikan bantuan itu.

“Pada tahun ini, seramai 8,200 penerima bantuan dalam kalangan asnaf fakir miskin di seluruh Negeri Melaka telah dikenal pasti menerima bantuan Ramadan dan Syawal yang mana 8,000 penerima adalah kategori miskin dan 200 ketagori fakir.

“Manakala bagi DUN Gadek sahaja, setakat ini jumlah penerima bantuan tahun 2023 adalah 200 orang terdiri daripada dua penerima kategori fakir dan 198 penerima ketagori miskin,” katanya dalam satu hantaran di Facebooknya di sini, hari ini.

Terdahulu Shanmugam hadir pada Majlis Pengagihan Bantuan Ramadan & Syawal (Zakat Fitrah) serta Pengagihan Fidyah kepada Asnaf Fakir & Miskin Majlis Agama Islam Melaka (MAIM) Tahun 2023M/1444H bertempat di Kompleks Japerun Gadek, di sini pagi tadi.


Aidilfitri: Lawatan khas keluarga penghuni penjara dibatalkan

KUALA LUMPUR 12 Mei. – Lawatan khas keluarga penghuni sempena Hari Raya Aidilfitri di semua institusi penjara dibatalkan, berikutan pelaksanaan Perintah Kawalan Pergerakan (PKP) di seluruh negara berkuat kuasa hari ini hingga 7 Jun depan.

Berikutan itu Jabatan Penjara dalam kenyataan semalam memaklumkan, pihaknya akan menyediakan kemudahan sidang video melalui e-mel jabatan (Icewarp) bermula 15 Mei (Sabtu) hingga 7 Jun.

“Tempoh ini lebih lama daripada tempoh perjumpaan yang dijadualkan sebelum ini (iaitu lima hari). Lawatan perjumpaan melalui kaedah tersebut (Icewarp), hanya dibenarkan kepada keluarga penghuni yang membuat tempahan melalui penjara berkaitan sahaja.

“Tempahan boleh dibuat bermula hari ini (semalam) melalui dua kaedah iaitu, panggilan telefon di institusi berkenaan dan emel, atau menghantar surat ke institusi berkenaan,” menurut kenyataan itu.

Seterusnya, pihak penjara akan menetapkan tarikh perjumpaan dengan tempoh masa perjumpaan maksimum selama 15 minit, bergantung kepada situasi semasa penjara berkenaan.

“Bagi memberi peluang kepada semua keluarga penghuni, perjumpaan untuk setiap penghuni hanya dibenarkan sekali sahaja. Penghuni juga dibenarkan menggunakan kemudahan telefon prabayar yang disediakan untuk menghubungi keluarga sekiranya perlu,” menurut kenyataan itu.


Buaya jantan 400 kilogram ditemui mati terapung

BAGAN SERAI 8 Jun – Seekor buaya jantan sepanjang lima meter dan seberat kira-kira 400 kilogram, ditemukan mati terapung oleh penduduk kampung di sungai di Kampung Teluk Peribu petang semalam.

Pengarah Perhilitan Perak Yusoff Sharif berkata, buaya jantan itu yang ditemui terapung kira-kira jam 4 petang semalam itu dipercayai telah mati dalam dua hingga tiga hari sebelum ditemukan terapung oleh penduduk.

Beliau berkata ketika ditemui, badan haiwan ini sudah mereput dan giginya juga telah luruh dan percaya ia mati kerana faktor usianya yang tua.

“Bangkai buaya itu telah ditarik naik ke daratan dengan menggunakan traktor penduduk setempat, setelah cubaan menarik mengunakan kenderaan gagal kerana berat haiwan itu.

Sementara itu Mohamad Norlishazany Rosli, 24, yang menemui bangkai buaya tersebut berkata, beliau pada mulanya menyangkakan objek besar yang dilihatnya terapung dan tersangkut pada tumbuhan air itu merupakan pohon kayu yang hanyut.

“Setelah sampai ke tempat buaya itu didapati ia sudah mati lalu kami mengambil tali untuk mengikat bangkai buaya berkenaan untuk menariknya ke tepi tebing sungai.

“Ahli Jawatankuasa Pembangunan dan Keselamatan Kampung (JPKK) di sini telah menghubungi Jabatan Perlindungan Hidupan Liar dan Taman Negara (Perhilitan) Kuala Gula untuk memaklumkan penemuan bangkai buaya itu,” katanya.


2 juta dos vaksin akan diagih di Lembah Klang, Negeri Sembilan- Muhyiddin

KLANG 13 Julai – Sebanyak dua juta dos vaksin COVID yang dijangka tiba hujung bulan ini akan diagihkan ke kawasan Lembah Klang meliputi Selangor dan Kuala Lumpur serta Negeri Sembilan untuk mula digunakan pada awal Ogos nanti.

Perdana Menteri Tan Sri Muhyiddin Yassin berkata, agihan itu akan dibuat bagi membantu mempercepatkan usaha mengawal penularan jangkitan COVID-19 di kawasan berisiko tinggi.

Beliau berkata bagi tujuan yang sama, kesemua Pusat Penilaian COVID-19 (CAC) sedia ada akan dioperasikan pada setiap hari dengan tambahan petugas telah dan sedang diuruskan oleh Kementerian Kesihatan.

“Mengambil kira kehadiran pesakit yang menghadapi masalah pernafasan, CAC juga akan dilengkapkan dengan keperluan oksigen sementara pesakit menunggu rujukan ke Pusat Kuarantin dan Rawatan COVID-19 Berisiko Rendah (PKRC) Bersepadu Taman Ekspo Pertanian Malaysia Serdang (MAEPS) dan hospital,” katanya.

Muhyiddin berkata berdasarkan data pada 11 Julai keseluruhan kes jangkitan COVID-19 di Selangor berjumlah 286,352 orang manakala bagi Kuala Lumpur dan Putrajaya pula sebanyak 88,958 orang.

Beliau berkata bagi kes kematian akibat COVID-19 pula, jumlah yang dicatatkan di Selangor, Kuala Lumpur dan Putrajaya adalah sebanyak 2,700 orang iaitu 44 peratus daripada keseluruhan kes kematian yang didaftarkan di seluruh negara.


Kerajaan masih kaji semua sistem percukaian termasuk GST

PUTRAJAYA, 8 Jun – Kerajaan masih mengkaji semua sistem percukaian termasuk Cukai Barang dan Perkhidmatan (GST) jika ia wajar dilaksanakan semula, kata Menteri Kewangan Tengku Datuk Seri Zafrul Tengku Abdul Aziz.

Beliau berkata sebanyak 175 negara telah memperkenalkan GST, kerana salah satu sebab ialah hasil cukai kepada Keluaran Dalam Negara Kasar (KDNK) negara, kerana tanpa GST maka hasil agak rendah.

Bercakap kepada media selepas menghadiri Majlis Rumah Terbuka Raya anjuran Kelab Media Putrajaya di sini hari ini, Tengku Zafrul berkata proses melaksanakan semula GST mengambil masa yang lama, kerana undang-undang GST sebelum ini telah dimansuhkan.

GST pada kadar enam peratus telah diperkenalkan pada 2015, sebelum ia dimansuhkan pada 2018 dan keputusan pemansuhan GST itu adalah keputusan kerajaan ketika itu.

Beliau berkata kajian sekarang adalah di peringkat libat urus, kerana salah satu isu adalah sama ada kadar 3-4 peratus atau 7-8 peratus, selain melihat alternatif untuk memperbaiki Cukai Jualan dan Perkhidmatan (SST) sedia ada, kerana ia mempunyai ‘inefficient’ yang menyebabkan banyak negara beralih kepada sistem GST.

Ditanya kadar GST yang bersesuaian, Tengku Zafrul berkata apa jua kadarnya, kutipan itu mestilah lebih tinggi daripada apa yang didapati hari ini.

Katanya ada negara yang mengenakan kadar yang tinggi kerana membuat pengecualian yang banyak, contohnya Arab Saudi yang mengenakan 15 peratus kerana hasil pendapatan tinggi dengan harga minyak.

“Kena ada kajian untuk kadar yang adil untuk kutip hasil untuk pembangunan negara, pada masa yang sama tidak membebankan rakyat dan peniaga,” katanya.- BERNAMA


Kerajaan disyor gubal peta pembangunan vaksin negara

KUALA LUMPUR 23 Feb. – Kaukus Kesejahteraan Rakyat Dewan Negara mencadangkan agar kerajaan menggubal Peta Pembangunan Vaksin Negara sebagai perancangan untuk negara ini menghasilkan vaksin buatan tempatan yang mematuhi garis panduan antarabangsa.

Pada masa sama, kaukus itu berharap agar pasukan respons Badan Bertindak Imunisasi COVID-19 memastikan maklumat separa benar dan palsu berhubung vaksin COVID-19 yang diterima negara ini ditangkis sepenuhnya.

“Sehubungan itu, rakyat perlu diberikan maklumat yang benar, tepat dan pantas dalam soal pemberian dos vaksin COVID-19 yang diperoleh oleh Malaysia seperti Pfizer-BioNTech, AstraZeneca, Sinovac, CanSinoBio dan Sputnik V,” katanya dalam kenyataan hari ini.

Beliau turut menyifatkan Program Imunisasi COVID-19 Kebangsaan yang bakal didahului Perdana Menteri Tan Sri Muhyiddin Yassin esok sebagai ‘keberanian luar biasa’ yang terarah kepada pemulihan kesejahteraan awam, rakyat dan ekonomi negara.

“Berslogankan ‘Lindung Diri, Lindung Semua’, kerajaan Perikatan Nasional telah melaksanakan satu misi nasional mega yang bakal memastikan negara Malaysia yang disayangi terus kekal selamat, terjamin, sejahtera dan stabil,” katanya.

Program Imunisasi COVID-19 Kebangsaan dilaksanakan dalam tiga fasa bermula esok, dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula iaitu dari April hingga Ogos 2021 membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Feb 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.


Sulaiman ucap tahniah buat Melaka United

AYER KEROH 27 Nov – Ketua Menteri Datuk Seri Utama Sulaiman Md Ali mengucapkan tahniah kepada barisan kejurulatihan Melaka United kerana berjaya membawa skuad Hang Tuah mara sehingga ke pentas separuh akhir Piala Malaysia.

Walaupun gagal ke final selepas tewas 3-5 menerusi sepakan penalti kepada Kuala Lumpur City FC malam tadi, namun beliau memuji semangat yang ditampilkan pemain yang tidak mengenal erti putus asa.

“Walaupun tewas 3-5 menerusi penentuan sepakan penalti, pujian harus diberikan kepada semua pemain kita yang mempamerkan semangat juang tinggi pada aksi malam tadi.

Pada perlawanan di Stadium Hang Jebat, malam tadi, Sulaiman hadir menyaksikan perlawanan itu bersama Yang di-Pertua Negeri, Tun Seri Setia Mohd Ali Mohd Rustam dan Setiausaha Kerajaan Negeri (SUK) Datuk Kamel Mohamad.


Redah lumpur bantu kesan rangka motosikal

KOTA TINGGI 25 Mei – Seorang pegawai dan tujuh anggota dari Unit Selam Pasukan Polis Marin (PPM) Wilayah dua melakukan selaman bagi mengesan barang kes di Sungai Belukar Durian Kuala Sedili, Johor.

Selepas dua kali selaman dilakukan dalam tempoh dua jam, mereka telah berjaya menemukan tiga rangka motosikal yang telah terbenam di dalam dasar sungai.

Komander Pasukan Polis Marin Wilayah Dua Johor, Asisten Komisioner Muhd Zailani Abdullah berkata, Unit Selam Pasukan Polis Marin sentiasa komited dalam melakukan sebarang tugas bantuan khususnya mencari dan menyelamat (SAR) dan pengesan barang kes.


Ganjaran paralimpik kekal – Ahmad Faizal

PUTRAJAYA 30 Ogos – Menteri Belia dan Sukan yang baharu, Datuk Seri Ahmad Faizal Azumu berjanji imbuhan bagi atlet yang mencapai kejayaan di temasya Sukan Paralimpik 2020, akan kekal.

Beliau berkata kejayaan mengharumkan nama negara di persada antarabangsa dan usaha yang dilakukan mereka, dianggap lebih bernilai daripada ganjaran yang diberikan itu.

“Setakat ini saya tidak nampak ia (ganjaran) akan diturunkan (kerana ramai menang pingat). Tetapi kita harapkan lebih ramai atlet akan berjaya,” katanya pada sidang media pertama selepas memulakan tugasnya secara rasmi bersama Timbalannya Datuk Seri Ti Lian Ker di Menara KBS di sini, hari ini.

Di bawah Skim Hadiah Kemenangan Sukan (SHAKAM), setiap atlet yang meraih pingat emas di Olimpik dan Paralimpik akan menerima insentif RM1 juta, diikuti RM300,000 bagi perak dan RM100,000 untuk gangsa.

Pemenang pingat juga layak menerima pencen bulanan sepanjang hayat sebanyak RM5,000 bagi emas, RM3,000 bagi perak dan RM2,000 bagi gangsa di bawah Skim Imbuhan Tetap Olimpik dan Paralimpik (SITO).

Terdahulu, Ahmad Faizal dan Ti antara barisan menteri dan timbalan menteri yang mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Sementara itu, Ahmad Faizal turut menegaskan bahawa beliau tidak akan tergesa-gesa untuk menukar polisi sedia ada di kementerian tersebut sehingga membawa kesan kepada atlet selepas berubahnya pucuk kepimpinan, tetapi fokus terhadap mencapai matlamat untuk memastikan atlet membawa pulang pingat daripada kejohanan antarabangsa.

“Apa yang perlu kami lakukan ialah perbaiki apa yang ada, yang baik ditambah baik dan apa yang perlu ubah suai mengikut keadaan semasa, itu kita lakukan.

Beliau berkata walaupun pencapaian 100 hari yang dititikberatkan oleh Perdana Menteri Datuk Seri Ismail Sabri Yaakob penting dicapai, beliau dan timbalannya bertanggungjawab dalam merencana strategi untuk kejayaan sukan dan belia melangkaui pilihan raya umum dan Olimpik seterusnya.

Ditanya mengenai penantian industri sukan seperti operator gimnasium, gelanggang badminton, futsal dan kolam renang untuk kembali beroperasi, beliau berkata ia dijangka diselesaikan dalam masa terdekat selepas mendapat lampu hijau daripada Majlis Keselamatan Negara dan Kementerian Kesihatan.


Empat lokasi ‘blackspot’ kemalangan maut dikenal pasti di Kota Bharu – Polis

KOTA BHARU, 1 Mei – Empat kawasan blackspot kerap berlaku kemalangan maut dikenal pasti di Kota Bharu, kata Ketua Polis Daerah Kota Bharu ACP Mohd Rosdi Daud.

“Kita akan memberi penekanan kepada beberapa kesalahan sering dilakukan seperti memandu melebihi had laju, tidak patuh lampu isyarat dan menggunakan lorong kecemasan kerana ia adalah kesalahan yang tidak boleh dikompaun dan perlu diselesaikan di mahkamah.

“Anggota polis sentiasa membuat pemantauan di lokasi berkenaan agar pengguna sentiasa mematuhi peraturan,” katanya kepada pemberita selepas Pelancaran Op Selamat 18, Peringkat Ibu Pejabat Polis Daerah (IPD) Kota Bharu dekat Tunjong, di sini hari ini.

Mengulas lanjut, Mohd Rosdi berkata sejak Op Selamat 18 dilancarkan pada 29 April, sebanyak 35 kes kemalangan berlaku di jajahan itu dengan merekodkan dua kematian setakat ini.

Selain itu, dalam perkembangan lain, Mohd Rosdi berkata pegawai dan anggota polis yang bertugas akan ditempatkan di semua lokasi lampu isyarat sekitar Kota Bharu bagi mengelakkan berlaku kesesakan lalu lintas sempena sambutan Aidilfitri tahun ini.

“Kita jangkakan ada pertambahan kenderaan menjelang perayaan Aidilfitri. Oleh itu, kita juga bersetuju supaya lampu isyarat di beberapa lokasi kekal menggunakan warna kuning supaya aliran trafik lancar,” katanya.

Mengulas mengenai penggunaan laluan alternatif, Mohd Rosdi berkata tindakan itu hanya akan dibincangkan sekiranya berlaku kesesakan luar biasa yang mana pihaknya akan bekerjasama dengan Jabatan Pengangkutan Jalan (JPJ) agar perkara itu dapat diatasi.- BERNAMA


MPHTJ raih anugerah ‘Diamond’ bagi zon dan rakan kongsi Bandar Rendah Karbon

AYER KEROH 22 Mac – Majlis Perbandaran Hang Tuah Jaya (MPHTJ) terus cemerlang dalam melaksanakan inisiatif bandar rendah karbon dengan merangkul dua anugerah ‘Diamond Rating Award.

Dua anugerah berkenaan berjaya diraih menerusi kategori Zon Rendah Karbon dan Rakan Kongsi Rendah Karbon yang disempurnakan oleh Menteri Alam Sekitar dan Air, Datuk Seri Tuan Ibrahim Tuan Man pada Majlis Anugerah Bandar Rendah Karbon 2021 di Kuala Lumpur, hari ini.

Yang Dipertua MPHTJ, Datuk Shadan Othman berkata, anugerah itu diperolehi menerusi hasil inisiatif MPHTJ untuk mengurangkan jumlah karbon di udara antaranya melalui program kitar semula dan program penanaman pokok.

Katanya, MPHTJ juga turut melaksanakan ‘framework’ atau rangka kerja supaya memastikan kawasan pihak berkuasa tempatan (PBT) itu mengurangkan 45 peratus karbon di udara menjelang tahun 2030.

“Pada majlis anugerah tersebut, MPHTJ berjaya memperolehi ‘Diamond Rating Award bagi kategori Zon Rendah Karbon di kawasan MITC, Hang Tuah Jaya dengan pengurangan emisi karbon sebanyak 3,299.53 tCO2e atau 18.5 peratus.

“Bagi anugerah ‘Diamond Rating Award’ untuk kategori Rakan Kongsi Rendah Karbon diperolehi di kawasan Kompleks Melaka Mall dengan pengurangan emisi karbon sebanyak 1,388.15 tCO2e atau 35.38 peratus,” katanya ketika dihubungi Melaka Hari Ini.

Mengulas lanjut, Shadan berkata, sebanyak 12 sekolah di bawah MPHTJ turut memenangi anugerah ‘Diamond Award Rating’ yang mana kesemua sekolah berkenaan diberi panduan untuk mengamalkan budaya hijau.

Antara sekolah yang terbabit termasuk Sekolah Kebangsaan (SK) Tun Razak; SK Ayer Keroh; SK Tehel; SK Gangsa; Sekolah Menengah Kebangsaan (SMK) Ayer Keroh; SMK Mushi Abdullah dan Kolej Vokasional Melaka Tengah.


24 pelajar lelaki Maktab Mahmud Sik positif COVID-19

ALOR SETAR, 3 Dis – Seramai 24 pelajar lelaki Maktab Mahmud Sik di Taman Pelangi Jaya dekat Sik, disahkan positif COVID-19.

Pengerusi Jawatankuasa Kesihatan dan Kerajaan Tempatan negeri Datuk Dr Mohd Hayati Othman berkata Jabatan Kesihatan Negeri (JKN) Kedah, telah melaporkan satu kluster institusi pendidikan yang baharu dikenali sebagai Kluster Dah Pelangi.

“Kes kluster ini dikesan setelah beberapa pelajar mengalami gejala bermula 28 Nov lalu dan pihak pengurusan sekolah telah melakukan saringan bersasar kepada pelajar terlibat, dan kes mula didaftarkan positif pada hari ini,” katanya dalam kenyataan di sini, hari ini.

Beliau berkata sehingga pukul 12 tengah hari tadi, seramai 38 individu telah disaring yang mana 24 daripadanya positif, 14 negatif dan tiada sampel menunggu keputusan yang lain hari ini.

“Punca penularan masih dalam siasatan Pejabat Kesihatan Daerah (PKD) Sik. Pihak PKD Sik juga telah menjalankan isolasi dan pemerhatian terhadap kes-kes positif, manakala kontak rapat yang telah dikenal pasti telah diarahkan menjalani kuarantin.

“Notis penutupan sekolah juga telah diberikan dan berkuat kuasa hari ini sehingga kerja-kerja basmi kuman dan pencegahan penularan selesai dijalankan,” katanya.

Sementara itu, Dr Mohd Hayati meminta orang ramai terutamanya pihak pengurusan sekolah untuk terus mematuhi prosedur operasi standard (SOP) yang telah digariskan oleh kerajaan.

“Pastikan patuh penjarakan fizikal sepanjang masa, elak bersentuhan dan bersembang dekat, pakai pelitup hidung dan mulut, hindari kawasan sesak, kerap mencuci tangan dan dapatkan imunisasi COVID-19,” katanya.- BERNAMA


Soal kebajikan negara lebih penting daripada main politik – PM

Perdana Menteri berkata oleh kerana itu, beliau lebih senang untuk memberi fokus kepada kebajikan negara dan bukannya bermain politik atau mengelak daripada media.

“Saya bukan tidak buat sidang media atau mengelak media. Cuma saya memberi fokus kepada isu yang dihadapi negara setiap hari seperti COVID-19 dan soal pemulihan ekonomi.

“Media adalah satu perkara yang saya beri keutamaan… walaupun ramai yang berminat ingin tanya soalan politik. Nanti rakyat fikir saya lebih suka bermain politik daripada menjaga kebajikan negara,” kata beliau.


Guru rugi lebih RM20,000 ditipu urusan jual beli perabot

Ketua Polis Daerah Jempol Supt Hoo Chang Hook berkata dalam kejadian kira-kira pukul 7.40 malam, mangsa yang berusia 42 tahun itu mendakwa berminat membeli perabot meja solek selepas melihat iklan menjual barangan terbabit di Facebook.

“Mangsa kemudiannya menekan pautan yang diberikan dan telah mengisi butiran peribadi termasuk akaun bank menerusi pautan itu, selain diminta membayar RM10 sebagai yuran keahlian, bagi membolehkan dia membeli perabot dengan harga rendah.

“Wanita itu cuba membayar melalui pindahan wang tetapi tidak berjaya sekali gus gagal untuk melakukan pembayaran,” katanya dalam kenyataan hari ini.

Hoo berkata wanita terbabit yang berasa curiga telah membuat semakan ke atas akaun Tabung Hajinya dan mendapati wangnya berkurang sebanyak RM16,060 dan dipindahkan ke akaun Bank Islam miliknya.

Beliau berkata mangsa seterusnya mendapati berlaku transaksi pengeluaran wang dari akaun bank Islamnya ke dua akaun e-wallet yang berbeza, dengan jumlah keseluruhan sebanyak RM20,120.


Kanak-kanak 17 bulan maut dipatuk ular

Ketua Polis Daerah Rembau DSP Hazri Mohamad berkata dalam kejadian kira-kira 9 malam itu, mangsa  Muhammad Danial Iqwan Muhammad sedang bermain dengan abangnya berusia tiga tahun di bilik tidur utama sambil ditemani ibunya.

“Ibu mangsa terus membuat pemeriksaan terhadap anaknya itu dan mendapati terdapat kesan patukan ular di tapak tangan kiri mangsa,” katanya dalam kenyataan di sini hari ini.


PM Ismail Sabri pelawa pelabur AS, Tesla melabur di Malaysia

WASHINGTON D.C, 11 Mei – Perdana Menteri Datuk Seri Ismail Sabri Yaakob pada Rabu (Khamis di Malaysia) mempelawa pelabur dan ahli perniagaan Amerika untuk memilih Malaysia sebagai destinasi pelaburan pilihan.

Beliau mengalu-alukan mereka, terutamanya syarikat Fortune 500 untuk melabur atau meningkatkan pelaburan mereka iaitu dalam sektor digital ekonomi, teknologi hijau dan kereta elektrik.

“Saya cadang Tesla membuat pelaburan di Malaysia dalam menghasilkan kereta elektrik,” katanya kepada wartawan Malaysia selepas menemui Duta Ted Osius, Presiden dan Ketua Pegawai Eksekutif Majlis Perniagaan Amerika Syarikat-ASEAN (AS-ABC) di sebuah hotel di sini.

Perdana Menteri yang tiba di sini semalam dalam rangka lawatan kerja selama empat hari ke AS termasuk bertemu dengan Presiden Joe Biden dan pemimpin ASEAN.

Kemudian, Ismail Sabri mempunyai sesi berasingan dengan Setiausaha Agung World Information Technology and Services Alliance (WITSA) Dr James H. Poisant di tempat yang sama.

Dalam pertemuan lain di tempat yang sama, Perdana Menteri Malaysia bertemu Presiden Peterson Institute for International Economics Dr Adam S. Posen dan Naib Presiden East-West Center Dr P. Limaye.

Perdana Menteri turut mengadakan perbincangan berasingan dengan Timbalan Penolong kepada Presiden AS dan Penyelaras Hal Ehwal Indo-Pasifik di Majlis Keselamatan Negara Dr Kurt M. Campbell.

Ismail Sabri memberitahu Dr Campbell bahawa semua negara anggota ASEAN perlu terlibat dengan cadangan inisiatif Rangka Kerja Ekonomi Indo-Pasifik (IPEF) yang diterajui AS.


Reka bentuk hospital masa hadapan perlu disesuaikan dengan norma baharu

KUALA LUMPUR 6 April. – Reka bentuk fizikal hospital baharu di negara ini pada masa hadapan perlu diubah agar lebih bersesuaian dalam menghadapi situasi yang tidak pernah berlaku seperti pandemik COVID-19 yang melanda negara ketika ini, kata Menteri Kesihatan Datuk Seri Dr Adham Baba.

Beliau berkata lebih-lebih lagi dalam situasi norma baharu ketika ini yang memerlukan penjagaan dari aspek sanitasi, kebersihan diri dan paling penting usaha mengelakkan penyebaran jangkitan dalam hospital.

“Untuk COVID-19 dengan adanya reka bentuk baharu untuk hospital termasuk bangunan tinggi yang kita benarkan untuk dibina di Malaysia, kita juga perlu melihat kepada elemen setiap fasiliti perlu wujudkan kawasan di mana suhu boleh dikesan.

“Perkara paling penting juga antaranya kita perlu bilik tekanan negatif supaya tidak berlaku penularan jangkitan dalam kalangan pesakit dan dapat kawal elemen kebersihan dalam hospital termasuk bilik bedah,” katanya selepas menyampaikan ucaptama pada forum Strategi dan Pembangunan 2021: Hospital Masa Depan, di sini hari ini.

Terdahulu dalam ucapannya, Dr Adham berkata kementerian juga telah menerbitkan buku, The Handbook of Technical Design Reference for Disaster Preparedness in Setting Up New High-Rise Hospital untuk membantu pemohon yang mahu membina hospital bertingkat pada masa hadapan.

Dalam pada itu Dr Adham berkata hospital dan klinik kerajaan merekodkan jumlah kedatangan pesakit yang tinggi pada tahun lepas apabila mencatatkan 77 juta kedatangan berbanding 17 juta pada 2008.

Katanya bagi mengelakkan kesesakan di hospital, Kementerian Kesihatan turut mewujudkan Hospital Kluster dan mengoptimakan semula hospital untuk digunakan sepenuhnya bagi menampung kedatangan jumlah pesakit yang banyak.


Penternak harap harga ayam diapung susulan penamatan subsidi

KUALA LUMPUR, 2 Jun – Kerajaan diharap dapat mengapungkan harga ayam yang kini ditetapkan pada RM8.90 sekilogram, susulan penamatan subsidi 60 sen setiap kilogram kepada penternak sejak 5 Feb lepas.

Pengarah Ayam Bismi Empire Sdn Bhd (Ayam Bismi) Mazlina Kamaruddin berkata penamatan subsidi itu sudah dijangka kerana menurut pengumuman asal Kementerian Pertanian dan Industri Makanan (MAFI), subsidi tersebut diberikan hanya sehingga bulan ini.

“Cumanya saya berharap apabila subsidi tidak lagi diberikan, harga ayam dapat diapungkan, dengan tamatnya subsidi, tamatlah juga harga kawalan,” katanya ketika dihubungi Bernama.

Beliau berkata sekiranya langkah untuk menamatkan subsidi itu disertakan dengan pengapungan harga ayam, konsep permintaan dan penawaran akan menentukan harga ayam dari semasa ke semasa.

Beliau turut bersetuju dengan tindakan kerajaan untuk menyalurkan subsidi tersebut secara langsung kepada rakyat yang lebih memerlukan dengan harapan bantuan tersebut akan kembali kepada penternak dalam bentuk pembelian ayam.

Ditanya mengenai laporan media bahawa terdapat dalam kalangan penternak yang tidak menuntut bayaran subsidi, Mazlina berkata ia satu kenyataan yang kurang tepat.

“Dengan keadaan penternak yang jual di bawah kos RM8.90 harga runcit dan harga ayam hidup RM6.05, juga harga bawah kos, jadi semestinya penternak akan menuntut dan membuat permohonan subsidi itu.

“Rakan-rakan kami di seluruh Malaysia, apabila ditanya, semua membuat tuntutan subsidi cumanya tuntutan itu dihantar kepada pejabat daerah seterusnya ke pejabat negeri sebelum dihantar ke Putrajaya, jadi di mana missing link itu, kami tidak tahu,” katanya.

Sementara itu, Pengerusi Persatuan Penternak Ayam Negeri Selangor (PPANS) Idrus Zainal Abidin berkata kenaikan harga bahan menjadikan kos pembinaan reban ayam semakin tinggi.

“Dua tahun dulu saya buat reban saya untuk kapasiti 80,000 ekor ayam hanya RM1.6 juta sahaja, kalau tengok (kenaikan) harga besi sudah jadi RM2 juta sekarang.


Rangka tindakan sektor kewangan baharu akan kemudi cabaran, lengkapkan RMK12 – Tengku Zafrul

KUALA LUMPUR, 24 Jan – Strategi yang dibentangkan dalam Rangka Tindakan Sektor Kewangan 2022-2026 akan menjadi kritikal bagi sektor itu untuk mengharungi atau mengemudi cabaran dan peluang yang mendatang, dan seterusnya melengkapkan Rancangan Malaysia Ke-12 (RMK-12), kata Menteri Kewangan Tengku Datuk Seri Zafrul Aziz.

Beliau menyatakan hasil utama yang dijangkakan termasuk memajukan pendigitalan sektor kewangan; menyediakan pilihan dan akses yang bermakna untuk pengguna; meningkatkan kerancakan ekosistem pembiayaan untuk memenuhi keperluan ekonomi Malaysia; dan penggunaan yang lebih meluas terhadap amalan kewangan hijau dan kemampanan.

“Impak mereka kepada pembangunan negara melalui penggunaan teknologi dan pengenalan penyelesaian kewangan yang inovatif akan meningkatkan kesejahteraan rakyat Malaysia, memupuk kecekapan yang lebih tinggi serta menyumbang ke arah landskap kewangan yang lebih berdaya saing,” katanya.

Tengku Zafrul berkata demikian ketika berucap pada majlis perasmian Minggu MyFintech 2022 dan pelancaran Rangka Tindakan Sektor Kewangan 2022-2026 yang diadakan secara maya hari ini.

“Memandangkan sekarang ini, matlamat negara kita telah ditetapkan dan rangka tindakan dirangka, tiba masanya untuk bertindak. Tahun 2022 bukan sahaja akan menjadi tahun pemulihan penting bagi Malaysia, tetapi juga peluang yang jarang berlaku untuk melakukan pembaharuan dan membuktikan masa depan diri kita sendiri.

“Laluan ke hadapan akan memerlukan paling tidak pendekatan keseluruhan negara yang melibatkan kerajaan, pengawal selia, sektor swasta, organisasi masyarakat sivil, dan komuniti kewangan,” tambah Tengku Zafrul.

Antara tahun 2011 dan 2020 sahaja, populasi dewasa dengan akaun deposit meningkat kepada hampir 96 peratus daripada 82 peratus, kredit domestik kepada sektor swasta sebagai peratusan keluaran dalam negara kasar meningkat kepada 134 peratus daripada 108 peratus, dan transaksi e-pembayaran per kapita bertambah kepada kepada 170 daripada 49.

Sepanjang pandemik pula, Tengku Zafrul berkata sektor kewangan telah memainkan peranan penting dalam menyokong rakyat dan perniagaan dengan menghulurkan bantuan pembayaran balik pinjaman dan memudahkan penstrukturan semula kemudahan pinjaman.

Antara 1 Jun hingga 24 Dis, 2021, lebih 2.7 juta peminjam individu dan lebih 95,000 perusahaan kecil dan sederhana (PKS) telah mendapat bantuan pembayaran balik.

Bersama-sama dengan usaha kerajaan untuk menggiatkan semula ekonomi, pembiayaan kepada PKS kekal teguh, meningkat 4.6 peratus pada November 2021 dan pengeluaran pinjaman terkumpul dalam tempoh 11 bulan pertama 2021 ialah RM281 bilion.- BERNAMA


60 mahasiswa UTeM ditauliah Inspektor Kor Sukarelawan Polis

AYER KEROH 7 Jan – Seramai 60 orang mahasiswa Universiti Teknikal Malaysia Melaka (UTeM) ditauliahkan dengan pangkat Inspektor Kor Sukarelawan Polis (Kor SUKSIS/KS).

Semua mahasiswa berkenaan ditauliahkan dalam Majlis Pentauliahan dan Penyampaian Sijil Pelantikan Pegawai Kor SUKSIS UTeM 2021 yang diadakan di Dewan Kuliah Fakulti Kejuruteraan Pembuatan (FKP), UTeM.

Timbalan Naib Canselor (Penyelidikan & Inovasi) yang menjalankan fungsi Naib Canselor UTeM, Prof Ir Dr Ghazali Omar berkata, program Kor SUKSIS ini merupakan satu usaha kerajaan untuk mendekati pelajar melalui aktiviti berfaedah selain membina pembentukan minda.

Beliau berkata, pegawai-pegawai Kor SUKSIS UTeM ini diharapkan dapat menceburkan diri dalam dunia kepolisan berbekalkan ilmu dan pengalaman yang diperolehi sepanjang menjalani latihan selama enam semester sebelum ini.

“Karakter diri melalui keterlibatan dalam Kor SUKSIS merupakan salah satu platform yang sangat tepat dan membuahkan hasil yang cukup membanggakan kerana berjaya melahirkan modal insan yang terlatih dan berdisiplin tinggi,” katanya dalam kenyataan.

Majlis Tamat Latihan dan Penyampaian Sijil Pelantikan Pegawai Kor SUKSIS UTeM ini isempurnakan oleh Ketua Polis Melaka, Datuk Wira Abdul Majid Mohd Ali.

Hadir sama dalam majlis berkenaan, Timbalan Naib Canselor (Hal Ehwal Pelajar) Datuk Dr Sabri Mohamad Sharif, Timbalan Komandan Kor Suksis UTeM Penguasa yang juga Supt Kor SUKSIS Datuk Azhar Mohamed, pegawai kanan Kontinjen Melaka dan Bukit Aman serta pegawai kanan UTeM.

Dalam majlis tersebut, penuntut Ijazah Sarjana Muda Teknologi Kejuruteraan Mekanikal (Teknologi Automotif), Inspektor KS Norfirdaus Azimi Roslan dinobatkan sebagai Pelatih Terbaik Keseluruhan.

Sementara itu, pelajar kursus Ijazah Sajana Muda Kejuruteraan Elektronik dengan Kepujian dari Fakulti Kejuruteraan Elektronik & Kejuruteraan Komputer (FKEKK), Inspektor KS Nurul Hidayah A. Halim dianugerahkan Pelatih Terbaik Latihan Luar.

Pelatih Terbaik Akademik pula menjadi milik Inspektor KS Wan Nur Adelina Megat Asrul Hazaman pelajar kursus Ijazah Sarjana Muda Sains Komputer dari Fakulti Teknologi Maklumat & Komunikasi (FTMK).


Agong, Permaisuri zahir ucapan takziah kepada keluarga M Kuppan

KUALA LUMPUR, 31 Dis – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga lagenda bola sepak negara, Datuk M Kuppan yang meninggal dunia semalam.

Menerusi catatan di Facebook Istana Negara, Seri Paduka berdua menzahirkan rasa sedih dengan pemergian mendiang dan menzahirkan harapan agar keluarganya sabar serta tabah menghadapi dugaan dan suasana sedih serta pilu ini.

“Seri Paduka Baginda amat menghargai khidmat bakti, jasa serta pengorbanan mendiang kepada negara dan menyifatkan pemergian mendiang sebagai satu kehilangan besar kepada dunia bola sepak negara,” katanya.

Menurut catatan itu, mendiang yang berasal dari Pulau Pinang telah mewakili skuad bola sepak kebangsaan selama lapan tahun bermula 1957 hingga 1965, dan semasa hayatnya, mendiang Kuppan turut mewakili pasukan bola sepak Pulau Pinang selama 10 musim sebelum mengumumkan persaraan pada 1967.

Sebagai jurulatih skuad kebangsaan, mendiang pernah membawa Malaysia memenangi Piala Raja Thailand sebanyak dua kali iaitu pada 1975 dan 1976 serta memenangi Piala Merdeka pada 1976.- BERNAMA


Dua peniaga didakwa tipu urusan sewa rumah dan bilik

KUALA LUMPUR, 19 Ogos – Dua peniaga dihadapkan ke lima Mahkamah Majistret di sini hari ini atas 11 pertuduhan menipu berhubung penawaran sewa rumah dan bilik membabitkan kerugian lebih RM50,000, tiga bulan lepas.

Haslina Kiprawi, 45, dan Afif Fariehin Ramli, 35, bagaimanapun mengaku tidak bersalah selepas pertuduhan terhadap mereka dibacakan di hadapan Majistret Aina Azahra Arifin, Noorelynna Hanim Abd Halim, Nadia Othman, Wong Chai Sia dan Fardiana Haryanti Ahmad Razali.

Mengikut pertuduhan, mereka didakwa bersama-sama menipu 11 individu dengan memperdayakan mereka dalam urusan penawaran sewa rumah dan bilik sehingga mendorong kesemua mangsa menyerahkan wang berjumlah RM52,650 melalui pindahan wang secara dalam talian ke dalam akaun bank atas nama Afif Fariehin.

Kesemua kesalahan itu didakwa dilakukan di Sky Suites, Pusat Bandaraya Kuala Lumpur (KLCC) di sini antara Mei hingga 13 Ogos lepas.

Pertuduhan mengikut Seksyen 420 Kanun Keseksaan dan dibaca bersama Seksyen 34 kanun sama yang membawa hukuman penjara tidak kurang setahun dan tidak lebih 10 tahun dan sebat serta boleh dikenakan denda, jika sabit kesalahan.

Pendakwaan dikendalikan Timbalan Pendakwa Raya Nor Aisyah Zanyuin, Nur Hafiezah Mohamed Fauzi, Nur Diana Mohamad Saad, Nidzuwan Abd Latip dan Pegawai Pendakwa ASP Nom Phot Prackdit manakala kedua-dua tertuduh diwakili peguam Erickka Farrise Amir.

Mahkamah membenarkan setiap tertuduh diikat jamin RM29,500 dengan seorang penjamin berserta syarat tambahan perlu melapor diri di balai polis berdekatan sebulan sekali selain menetapkan 29 Sept ini untuk sebutan semula kes.


Penjual dan pembeli mangga asam boi boleh dikenakan saman

AYER KEROH 4 Mac. – Tiada laporan polis diterima berhubung tindakan penjual mangga asam boi yang disifatkan mengundang bahaya dalam kalangan pengguna jalan raya.

Ketua Jabatan Siasatan dan Penguatkuasaan Trafik (JSPT) Melaka, Superintendan Hasan Basri Yahya berkata, setakat ini belum ada mana-mana pihak yang tampil membuat laporan mengenai penjual jeruk mangga yang dikhuatiri membahayakan nyawa pengguna jalan raya.

“Bagaimanapun, saya mengingatkan bahawa menjadi kesalahan jika sebarang aktiviti jual beli makanan yang mengganggu lalu-lintas hingga membahayakan pengguna jalan raya, si pelakunya boleh dikenakan saman.

“Bukan sahaja kepada penjual malah kepada pembeli yang boleh dikenakan saman mengikut mengikut Kaedah 10A LN 166/59,” katanya ketika dihubungi di sini.

Sementara itu tinjauan Melaka Hari Ini (MHI) di beberapa persimpangan lampu isyarat di Lebuhraya Alor Gajah-Melaka-Jasin (AMJ) mendapati penjual mangga menjual makanan itu dengan berhati-hati.

Tinjauan sama dilakukan di sepanjang Lebuh Ayer Keroh yang mendapati kebanyakan mereka hanya menjual apabila dipanggil pengguna jalan raya ketika lampu isyarat bertukar merah.

Seorang penjual jeruk mangga yang hanya mahu dikenali sebagai Aiman berkata, dia akan memastikan hanya menjual pada ketika lampu isyarat merah.


DPN 2020-2030 ke Zon Timur selepas Melaka

Menteri Pelancongan, Seni dan Budaya Malaysia (MOTAC), Datuk Seri Nancy Shukri memberitahu perkara itu dalam ucapan perasmian sesi bersama kerajaan negeri di Hotel MITC di Pusat Dagangan Antarabangsa (MITC) sebentar tadi yang juga sesi kedua selepas diadakan di Sarawak pada 16 Februari lalu.

Menurut Nancy, sesi kali ini berbeza kerana disertai tiga negeri di Zon Selatan iaitu Melaka, Negeri Sembilan dan Johor yang diadakan secara hibrid iaitu fizikal dan dalam talian.

“Insya-Allah sesi seterusnya akan diadakan bagi Zon Timur dalam usaha melibatkan semua pihak berkepentingan daripada kerajaan persekutuan hingga kerajaan negeri dan pemain industri di seluruh negara.

“Sesi libat urus bersama negeri-negeri adalah sangat penting demi memastikan semua pihak berkepentingan sekata, mempunyai visi agenda transformasi yang sama dan seterusnya menerapkan strategi-strategi DPN ke dalam rancangan tindakan masing-masing,” katanya.

Sementara itu Nancy berkata, dalam melaksanakan strategi DPN, MOTAC menyambut baik inisiatif diumumkan Perdana Menteri Tan Sri Muhyiddin Yassin menerusi Program Strategik Memperkasa Rakyat dan Ekonomi (PEMERKASA).

Beliau berkata antaranya Geran Bantuan Khas kepada agensi pelancongan, Pengecualian Cukai Pelancongan dan Cukai Perkhidmatan serta Bantuan Tunai kepada pengusaha homestay yang berdaftar dengan MOTAC yang memberikan nafas baru kepada sebahagian pemain industri pelancongan.

Esok Nancy akan meneruskan jadual lawatan ke lokasi produk pelancongan di sekitar Bandar Hilir bagi menerokai dan merasai kepelbagaian rasa dan keenakan makanan tempatan dan juga lokasi bersejarah serta produk kraf.

Ia termasuk  lawatan ke Muzium Sejarah dan Ethnografi, Bangunan Stadhuys, Galeri Warisan Kota Melaka, Muzium Senibina Malaysia, Kota A Famosa, Memorial Pengisytiharan Kemerdekaan serta Muzium Wangkang.

Beliau seterusnya dijadual menyampaikan sijil kepada peserta Bengkel Kraf Rotan di Bukit
Piatu Melaka, sesi ramah mesra bersama komuniti dan usahawan kraf di Homestay Alai
sebelum berakhir di Mahkota Parade bagi pelancaran media Kempen ‘Shop
and Be Rewarded’ yang turut dihadiri oleh Ketua Menteri Datuk Seri Utama Sulaiman Md Ali.


17 sekolah terima sumbangan komputer riba

KLEBANG 1 Ogos – Sebanyak 19 komputer riba disumbangkan kepada 17 buah sekolah di dalam kawasan Dewan Undangan Negeri (DUN) Klebang, baru-baru ini.

Timbalan Menteri Perdagangan Antarabangsa dan Industri Senator Datuk Lim Ban Hong berkata, ia merupakan sebahagian daripada tanggungjawab sosial korporat perbadanan itu bagi tujuan pembangunan pelajar di sekolah berkenaan.

“Sekolah yang menerima sumbangan itu ialah Sekolah Menengah Kebangsaan (SMK) Bukit Rambai, SMK Klebang Besar, Sekolah Kebangsaan (SK) Taman Bukit Rambai, SK Bukit Rambai dan SK Klebang Besar.

“Sumbangan itu turut membabitkan Sekolah Rendah Arab Batang Tiga Timur, Sekolah Rendah Agama (SRA) Pulau Gadong, SRA Kampung Pinang, SRA Taman Bukit Rambai, SRA Taman Bukit Rambai 2, SRA Bukit Rambai SRA Batang Tiga, Ma’had Tahfiz Kasyful Ulum, Bukit Rambai dan Darul Ulum Al Islamiyyah, Pulau Gadong,” katanya.

Ban Hong yang juga Ahli Dewan Undangan Negeri (Adun) Klebang berkata, simbolik penyerahan sumbangan itu telah diadakan di Kompleks Japerun Klebang, 26 Julai lalu.


Insiden bot berlanggar: Kerajaan Terengganu mahu siasatan terperinci

Pengerusi Jawatankuasa Pelancongan, Kebudayaan dan Teknologi Digital Terengganu Ariffin Deraman berkata isu keselamatan dan keselesaan pelancong ke pulau-pulau peranginan sentiasa menjadi keutamaan kerajaan negeri, sehubungan itu punca kejadian perlu dikenal pasti agar kejadian sama tidak berulang.

Beliau berkata insiden itu tidak sepatutnya berlaku kerana kawasan di sekitar muara sungai adalah luas, dan kejadian seumpama itu akan menimbulkan persepsi negatif pelancong terhadap ketidakpatuhan prosedur operasi standard (SOP) ketika berada dalam bot.

“Jika disebabkan kecuaian pemandu bot, tindakan sewajarnya patut diambil sebagai iktibar semua pihak agar lebih berhati-hati pada masa akan datang,” katanya ketika dihubungi Bernama hari ini.

Dalam kejadian pukul 3.30 petang Isnin lepas, bot pelancong dari Pulau Perhentian yang membawa 29 penumpang, dilaporkan berlanggar dengan sebuah bot yang dinaiki tiga nelayan di kawasan muara Sungai Besut berhampiran jeti.

Akibat pelanggaran, kesemua penumpang serta kru bot pelancong dan bot nelayan itu terjatuh ke dalam sungai, dan mereka berjaya diselamatkan oleh petugas Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam Malaysia serta orang awam.

Ketika ini tujuh penumpang bot pelancong yang terdiri daripada dua dewasa dan lima kanak-kanak berusia empat hingga 70 tahun masih dirawat di Hospital Sultanah Nur Zahirah (HSNZ).

Ariffin berkata kerajaan negeri kesal dan kecewa dengan insiden itu kerana berdasarkan siasatan awal, Jabatan Laut Malaysia mendapati bot pelancong berkenaan tidak mematuhi peraturan yang ditetapkan.

“Bot pelancong itu didapati membawa penumpang berlebihan iaitu seramai 29 orang, berbanding 12 yang dibenarkan. Ini tidak sepatutnya berlaku, pengusaha bot tidak boleh mengambil peluang meraih keuntungan berlebihan kerana ini melibatkan keselamatan nyawa pelancong.

“Begitu juga dengan pemakaian jaket keselamatan, ia adalah perkara utama yang perlu dititikberatkan oleh pengusaha bot dan saya berharap pemantauan lebih ketat akan dilakukan selepas ini,” katanya. – BERNAMA


Gegau Jebat!

PENYOKONG Kelab Bolasepak Melaka United (MUFC) menyuarakan keterujaan untuk kembali ke stadium selepas kerajaan membenarkan kemasukan penonton ke stadium bermula 1 April depan.

Pengerusi Kelab Penyokong Batu Bata Melaka United, Ahmad Najmi Akbar Ali menyifatkan pengumuman itu berita baik untuk dirinya dan penyokong lain apatah lagi lebih setahun tidak menonton aksi skuad Hang Tuah secara langsung di stadium.

“Sudah tentulah kami sebagai penyokong dan pemain ke-12 pasukan akan mematuhi segala prosedur operasi standard (SOP) dan arahan ditetapkan bagi memastikan kebenaran ini tidak ditarik semula,” katanya kepada Melaka Hari Ini (MHI).

Nada sama turut disuarakan pentadbir Kelab Tegar Melaka United, Rinkashi atau mesra dipanggil Abang Rin yang berpendapat kebenaran diberikan itu dapat membantu kelab menjana kewangan daripada jualan tiket.

“Saya percaya kemasukan ke stadium ini perlu dipandang dari sudut positif. Andainya semua penyokong memberikan kerjasama yang baik dan mematuhi SOP, insya-Allah tidak akan wujudnya sebarang kluster stadium,” katanya.

Sementara itu, Ketua Pegawai Eksekutif MUFC Datuk Mohd Saiful Mat Sapri merakamkan ucapan terima kasih di atas keprihatinan kerajaan membenarkan penyokong menonton perlawanan Liga Malaysia (Liga-M) secara langsung di stadium.

Beliau memaklumkan pihaknya sudah bersedia dengan segala persiapan untuk menerima semula penyokong, termasuk bakal melancarkan satu aplikasi baharu MUFC bagi pembelian tiket dalam talian.

“Aplikasi baharu MUFC ini akan dilancarkan dalam masa terdekat. Di situ, penyokong bukan sahaja boleh beli tiket tetapi juga cenderahati dan mendapatkan pelbagai maklumat pasukan.

“Kita juga akan bermesyuarat dengan Polis Diraja Malaysia dan Majlis Bandaraya Melaka Bersejarah serta agensi berkaitan untuk memastikan proses kemasukan penyokong di stadium berjalan lancar,” katanya dihubungi MHI.

Semalam, Menteri Kanan (Keselamatan) Datuk Seri Ismail Sabri Yaakob memaklumkan kerajaan bersetuju membenarkan kemasukan penonton ke stadium bagi kejohanan sukan seperti Liga Malaysia mengikut prosedur operasi standard (SOP) Kementerian Belia dan Sukan (KBS) berkuat kuasa 1 April.

Kebenaran itu tertakluk kepada kapasiti stadium iaitu 10 peratus atau 2,000 orang di kawasan Perintah Kawalan Pergerakan Bersyarat (PKPB), manakala di kawasan Perintah Kawalan Pergerakan Pumulihan (PKPP) sebanyak 25 peratus kapasiti atau 8,000 orang dengan kawalan penyeliaan sepanjang masa.


Pekerja putus jari, majikan didenda RM20,000

Pejabat Pengarah Jabatan Keselamatan dan Kesihatan Pekerjaan (JKKP) Perak dalam satu kenyataan menyebut syarikat MSBB Engineering Sdn Bhd yang diwakili pengarah syarikatnya, Liew Chee Weng, 53, mengaku bersalah selepas pertuduhan dibacakan di hadapan Norashima Khalid.

“MSBB Engineering Sdn Bhd sebagai majikan telah gagal untuk memastikan setakat yang praktik, keselamatan, kesihatan dan kebajikan pekerjanya semasa bekerja iaitu gagal mengadakan sistem  kerja selamat bagi aktiviti kerja pengendalian jentera ‘surface planer’ sehingga menyebabkan berlaku kemalangan kepada seorang pekerja tempatan berusia 19 tahun.

“Kemalangan yang berlaku pada pukul 8.40 pagi 19 Mac tahun lepas telah menyebabkan mangsa mendapat kecederaan akibat terkena mata ketam yang sedang berputar ketika sedang menjalankan kerja-kerja mengetam kayu menggunakan mesin ‘surface planer’,” menurut kenyataan itu.

Kenyataan itu menjelaskan mangsa dihantar ke Hospital Batu Gajah untuk mendapatkan rawatan dan disahkan putus sepenuhnya hujung ruas jari telunjuk dan tisu terpotong pada hujung jari tengah di  tangan kiri mangsa.

Pertuduhan dibuat mengikut Seksyen 15(1), Akta Keselamatan dan Kesihatan Pekerjaan 1994 yang memperuntukkan hukuman denda tidak melebihi RM50,000 atau penjara tidak melebihi tempoh dua tahun atau kedua-duanya sekali, jika sabit kesalahan. – BERNAMA


Remaja maut dipanah petir ketika jaring ketam

Ketua Polis Daerah Iskandar Puteri ACP Rahmat Ariffin berkata dalam kejadian kira-kira 8.15 pagi itu menyebabkan mangsa meninggal dunia di tempat kejadian, manakala bapanya yang berusia 60 tahun tidak mengalami sebarang kecederaan.

“Hujan lebat ketika kejadian dan hanya mangsa berdua bersama bapanya di dalam bot berenjin 15 kuasa kuda. Kejadian berlaku ketika mangsa sedang mendapatkan pelampung untuk menarik jaring menangkap ketam yang dipasang pada hari sebelumnya.

“Bapa mangsa tercampak ke hujung bot berdekatan enjin dan masih mampu menyelamatkan anaknya dengan menarik tangan mangsa sebelum dibantu oleh nelayan berhampiran,” katanya dalam kenyataan hari ini.


Produk inovasi UTeM rangkul 7 pingat emas ITEX 2021

AYER KEROH 14 Jan – Kumpulan penyelidik Universiti Teknikal Malaysia Melaka (UTeM) berjaya merangkul tujuh pingat emas dalam International Invention, Innovation & Technology Exhibition (ITEX 2021) di Pusat Konvesyen Kuala Lumpur baru-baru ini.

Timbalan Naib Canselor (Penyelidikan & Inovasi) yang menjalankan fungsi Naib Canselor UTeM, Profesor Ir. Dr. Ghazali Omar berkata, UTeM mencapai kemenangan secara total 100 peratus apabila semua produk inovasi hasil kumpulan penyelidik itu merangkul pingat emas dan pencapaian itu membanggakan pihak universiti.

Katanya, UTeM menetapkan penyertaan dalam pameran itu terdiri daripada kumpulan produk inovasi yang memberikan impak kepada masyarakat serta komuniti dunia selaras dengan konsep TUNAI iaitu Technology at University Advancing Industry and Community.

“Tahniah kepada semua penyelidik UTeM atas pencapaian tersebut dan semoga dengan pengiktirafan ini akan terus menyemarakkan budaya penyelidikan dan inovasi UTeM serta memartabatkan nama UTeM di persada kebangsaan dan antarabangsa,” katanya di sini.

Tujuh pingat emas yang dimenangi adalah menerusi produk PKAC Solid Stick Lubricator for Self-lubricating Railway Wheel Flange dan KAIZEN-New Hybrid Vacuum Clamping System featuring Multiple Vacuum Block.

Turut meraih pingat emas, produk Precision Agriculture Recommender System (PARS), Intelligent Fire Alarm System (I-FAS), CoCoK, Direct Heating Furnace (DHF) dan ComFUR.


UMNO enggan menang dengan cara ‘tunggang’ masalah orang lain

BUKIT KATIL 21 Okt. – UMNO tidak akan sesekali menunggang permasalahan pihak di ‘sebelah sana’ untuk memenangi Pilihan Raya Negeri (PRN) Melaka, tegas Presidennya Datuk Seri Ahmad Zahid Hamidi.

“Kita merasakan bahawa potensi kita sangat besar (dalam PRN) berdasarkan kepada permasalahan pihak ‘di sebelah sana’ yang sudah tentu ada masalah sendiri.

“Tetapi kemenangan kita bukanlah dengan menunggang permasalahan orang lain, tetapi ia harus bersandar kepada kebolehan kita sendiri,” katanya ketika ditemui selepas menghadiri perjumpaan kepimpinan UMNO Bahagian di Pejabat UMNO Hang Tuah Jaya, di sini, hari ini.

Katanya, setiap jentera yang turun haruslah menggunakan pendekatan berbeza bagi memastikan pengundi-pengundi di Melaka menerima ‘hidangan’ baharu dari UMNO dan Barisan Nasional (BN).

“Saya juga berpesan kepada jentera supaya jangan pernah ambil mudah kepada kesiapsiagaan yang harus dipertingkatkan kerana walaupun PRN ini hanya diperingkat negeri, tetapi jentera semua parti yang menawarkan diri datang dari seluruh negara.


Melaka lancar minyak wangi pertama Majera & Maia

BANDA HILIR 9 Disember – Perbadanan Bioteknologi Melaka (PBM) melancarkan minyak wangi pertama berjenama ‘MBIO LABO’ dengan menggunakan tagline ‘Live With Bioscents’.

Isteri Ketua Menteri Datin Seri Utama Munira M.Yusop berkata, nama MBIO LABO diberikan berdasarkan Melaka Biotechnology Laboratory yang terdiri daripada dua jenis minyak wangi iaitu bagi lelaki dan wanita.

“Bagi minyak wangi lelaki diberikan ‘Majera’ yang terhasil daripada perkataan Melayu klasik bermaksud pendidik atau didikan, manakala minyak wangi wanita adalah ‘Maia’ daripada perkataan Greek bermaksud cantik.

“Dengan saiz yang comel berisipadu 30ml menjadikan ia mudah dibawa kemana-mana, hasil kajian dibuat minyak wangi ini dapat bertahan melebihi lapan hingga 12 jam,” katanya.

Beliau berkata demikian ketika berucap pada Majlis Pelancaran Minyak Wangi MBIO LABO Live With Bioscents MAIA & MAJERA di Hotel Holiday Inn di sini, hari ini.

Hadir sama isteri Setiausaha Kerajaan Negeri merangkap Pengerusi Persatuan Suri dan Anggota Wanita Perkhidmatan Awam Malaysia (PUSPANITA) Melaka, Datin Wira Siti Rohaya Kamaluddin; Timbalan Setiausaha Kerajaan (Pengurusan) Datuk Maslina Baki; Ketua Pegawai Eksekutif Perbadanan Bioteknologi Melaka (PBM) Tee Mei Ghee dan isteri Exco Perumahan, Kerajaan Tempatan dan Alam Sekitar negeri, Datin Mazni Ramli.

Munira berkata, kajian demi kajian telah dijalankan bagi menghasilkan minyak wangi berasaskan sumber semula jadi seperti bunga jasmin, ‘bergamot’, ‘cerdarwood’, ‘rosewood’ dan ‘hyacinth’.

“Minyak wangi ini memerlukan gabungan bahan yang berbeza dengan lapisan bau yang istimewa, terdapat tiga lapisan yang menghasilkan bau berbeza iaitu ‘top notes’ bau teratas, ‘mid notes’ bau pertengahan dan ‘base notes’ bau asas yang tahan lebih lama selepas 30 minit semburan,” katanya.


Kerajaan masih ada ruang kawal perbelanjaan negara – Menteri Ekonomi

KUALA LUMPUR, 1 Mac – Kerajaan masih ada ruang untuk mengawal perbelanjaan negara terutama perbelanjaan pembinaan supaya lebih berhemah dan lebih tepat dengan perancangan, secara tidak langsung membantu kerajaan daripada segi keperluan hasil yang lebih baik.

Menteri Ekonomi Rafizi Ramli berkata sekiranya mampu mengawal perlaksanaan sesebuah projek yang diluluskan dengan baik dan memastikan projek tersebut dilaksanakan dengan perbelanjaan yang telah diperuntukkan tanpa kenaikan kos dari setahun ke setahun, sudah tentu keperluan untuk kita berbelanja makin berkurangan.

“Bila keperluan itu kurang, projek berjalan baik dan tiada kelewatan, oleh kerana kita berada dalam kedudukan defisit perbelanjaan, kuranglah keperluan peruntukkan dan kurang berhutang.

“Justeru, bagi tempoh 12 ke 15 bulan ini, tiada keperluan untuk (pengenalan) cukai baharu, Cukai Barangan dan Perkhidmatan (GST) dan sebagainya. Kita mengatur perlaksanaan projek dengan lebih baik…itu akan membantu menambah hasil kerajaan,” katanya kepada pemberita selepas menyampaikan ucap tama pada acara HSBC Asian Business Forum di sini hari ini.

Selain itu, Rafizi berkata kerajaan harus melihat GST sebagai mekanisme pungutan cukai yang lebih baik bukan mekanisme untuk kerajaan mengutip cukai lebih banyak.


DUN Merlimau: Merlimau bakal jadi bandar pertama mesra anak istimewa

MERLIMAU 1 Jun – Mahu mengutamakan keperluan dan menjadikan Merlimau sebagai bandar pertama mesra anak istimewa di Melaka itulah azam Dr Muhamad Akmal Saleh.

“Kalau bukan kita yang membantu mereka, siapa lagi. Saya faham bagaimana perasaan ibu bapa dan guru-guru dalam mendidik mereka kerana saya juga bapa kepada anak syurga ini.

“Tetapi kesedihan itu tidak boleh berpanjangan kerana jika kita masih berada dalam keadaan menafikan itu tidak adil untuk masa depan anak-anak kita ini. Selagi saya memegang amanah ini, anak-anak istimewa akan menjadi keutamaan saya,” katanya dalam satu hantaran di Facebook rasminya 27 Mei lalu.

“Saya selalu berpesan pada diri sendiri, selagi saya dan isteri masih hidup memang kami mampu menjaga dan melindungi mereka, tetapi jika kami berdua sudah tiada siapa yang akan jaga anak-anak kita?

“Maka komitmen untuk melatih mereka supaya mereka boleh berdikari dan menggunakan bakat yang terpendam sangat-sangat penting untuk mereka terus ‘survive’ (hidup) walaupun kita tiada lagi di dunia ini,” katanya.


COVID-19: 17 kes baharu libatkan 15 import, dua penularan tempatan

KUALA LUMPUR, 30 Ogos – Sebanyak 17 kes baharu positif COVID-19 melibatkan 15 kes import dan dua penularan dalam negara dilapor hari ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata ini menjadikan jumlah kumulatif kes positif wabak itu di negara ini sebanyak 9,334 kes, manakala kes aktif dengan kebolehjangkitan COVID-19 adalah 160 kes.

“Daripada 17 kes baharu dilaporkan, 15 adalah kes import yang mendapat jangkitan di luar negara melibatkan 11 warga Malaysia dan empat bukan warganegara.

“Sebanyak 15 kes import itu adalah dari India (12 kes di Kuala Lumpur); Arab Saudi (dua kes di Kuala Lumpur) dan Jepun (satu kes di Sarawak),” katanya dalam kenyataan hari ini.

Mengenai dua kes penularan tempatan membabitkan warga tempatan, Dr Noor Hisham berkata satu kes dikesan di Selangor melalui saringan kontak rapat kes positif ke-9,286, manakala satu kes di Kedah melalui saringan kontak rapat kes positif ke-9,284.

Dr Noor Hisham memaklumkan 10 kes telah pulih COVID-19 hari ini, menjadikan jumlah kumulatif kes yang pulih sepenuhnya  9,048 kes atau 96.9 peratus daripada jumlah keseluruhan kes.

Katanya setakat hari ini tujuh kes positif COVID-19 sedang dirawat di Unit Rawatan Rapi (ICU), termasuk lima kes memerlukan bantuan pernafasan.

Beliau turut memaklumkan terdapat pertambahan satu kes kematian berkaitan COVID-19 sekali gus menjadikan jumlah kumulatif kes kematian akibat wabak itu sebanyak 126 kes (1.35 peratus daripada jumlah keseluruhan kes).

Menurut Dr Noor Hisham, kes kematian ke-126 (kes ke-9,290) merupakan lelaki warga tempatan berumur 75 tahun yang tidak mempunyai sejarah perjalanan ke luar negara dan mempunyai latar belakang penyakit kencing manis, darah tinggi, ‘Chronic Obstructive Pulmonary Disease (COPD)’ serta penyakit jantung.

“Beliau mula mempunyai gejala batuk dan sesak nafas pada 7 Ogos 2020 dan dimasukkan ke Hospital Sultanah Bahiyah, Kedah bagi jangkitan paru-paru (pneumonia) kemudian beliau dibenarkan discaj dari hospital pada 18 Ogos.

“Pada 21 Ogos, beliau mengalami gejala batuk dan sesak nafas dan mendapatkan rawatan pada 24 Ogos di Hospital Sultanah Bahiyah. Ujian saringan menunjukkan beliau positif COVID-19. Keadaan kesihatan beliau didapati semakin merosot dan disahkan meninggal dunia pada 29 Ogos pukul 5.10 petang,” katanya.

Kumpulan yang berisiko tinggi adalah lebih rentan jangkitan termasuk penyakit COVID-19 termasuk warga emas; wanita mengandung; pesakit kronik (kencing manis, darah tinggi, penyakit jantung dan lain-lain); dan pesakit imuniti rendah (kanser, human immunodeficiency virus, dan lain-lain).

Beliau berkata individu daripada kumpulan itu perlu mengelak ke tempat tumpuan ramai; mematuhi prosedur operasi standard  (SOP) yang ditetapkan kerajaan; memakai pelitup muka di tempat yang sesak dan sempit; segera mendapatkan rawatan sekiranya tidak sihat dan kekal aktif.

“Bagi ahli keluarga atau penjaga yang tinggal bersama individu dari kumpulan ini adalah menjadi tanggungjawab untuk memastikan individu berkenaan mendapat rawatan segera jika mempunyai gejala dan memastikan kebersihan diri diamalkan,” katanya.

Sementara itu, Dr Noor Hisham berkata bagi komuniti yang tinggal di kawasan sama, mereka disaran mengamalkan penjarakan fizikal dengan individu itu pada setiap masa iaitu sekurang-kurangnya satu meter agar mereka terus dilindungi daripada jangkitan COVID-19.- BERNAMA


PRN Johor: PH sudah muktamad kerusi ditandingi

Presiden Parti Amanah Negara (Amanah) Mohamad Sabu berkata dalam mesyuarat Majlis Presiden PH pada Isnin lepas gabungan itu memutuskan Amanah dan Parti Keadilan Rakyat (PKR) masing-masing akan bertanding 20 kerusi manakala DAP 16 kerusi.

“Namun dalam masa sama, kita juga masih membuka ruang perbincangan bersama mana-mana parti lain sekiranya mereka mahu menjalin kerjasama bersama PH dalam PRN Johor ini.

“Jika dengan penyertaan mereka boleh meningkatkan lagi peluang kemenangan kepada PH, ketiga-tiga pucuk pimpinan parti akan mengadakan perbincangan secara bersama,” katanya kepada pemberita di Permas Jaya, di sini hari ini.

Beliau berkata perbincangan berhubung kerjasama dengan parti-parti lain seperti Parti Ikatan Demokratik Malaysia (Muda) dan Parti Pejuang Tanah Air (Pejuang) masih berjalan dan keputusan perbincangan akan diketahui dalam masa sehari dua ini.

Berhubung keputusan Majlis Presiden PH membenarkan PKR menggunakan logo sendiri pada PRN Johor, Mohamad berkata ia tidak akan mengelirukan pengundi kerana logo PKR dan logo PH sudah sinonim kepada pengundi di negeri itu.

“Jadi bagi saya tiada masalah membenarkan PKR menggunakan logo mereka sendiri dalam mewakili PH di kawasan ditandingi calon mereka,” katanya. – BERNAMA


JPJ tempatkan anggota di kawasan percutian pantau pelanggaran peraturan jalan raya

IPOH, 31 Jan – Jabatan Pengangkutan Jalan (JPJ) menempatkan anggotanya di beberapa kawasan percutian terkenal seperti di Cameron Highlands, Genting Highlands serta Port Dickson bagi memantau kenderaan berkonvoi supaya tidak melanggar peraturan dan undang-undang jalan raya.

Timbalan Ketua Pengarah (Perancangan dan Operasi) JPJ Aedy Fadly Ramli berkata tindakan pemandu seperti berhenti dan meletakkan kenderaan di lorong kecemasan bukan sahaja membahayakan diri sendiri malah pengguna jalan raya lain, serta mengganggu kelancaran trafik.

“Apabila cuti perayaan atau persekolahan, banyak kenderaan berkonvoi ke tempat percutian seperti di kawasan tanah tinggi, kawasan pantai atau di negeri utara.

“Berkonvoi itu tidak salah tetapi apabila mereka berhenti beramai-ramai di tempat yang tidak dibenarkan seperti mahu mengambil gambar sebab ia bukan sahaja satu kesalahan malah mengundang bahaya kepada diri sendiri dan pengguna jalan raya yang lain,” katanya.

Beliau berkata demikian pada sidang media selepas melancarkan Op Tahun Baharu Cina (TBC) 2022 Peringkat Negeri Perak yang turut dihadiri Pengarah JPJ Perak Mohammad Yusoff Abustan di Jalan Simpang Pulai-Cameron Highlands di sini hari ini.

Baru-baru ini, sekumpulan individu dipercayai ahli sebuah kelab kereta menerusi akaun mereka di Facebook memuat naik beberapa gambar menunjukkan deretan kenderaan dipercayai milik ahli kelab berhenti di lorong kecemasan kedua-dua arah di Lebuhraya Temiang-Pantai di Seremban untuk mengambil gambar yang didakwa merupakan sebahagian daripada aktiviti lepak santai mereka.

Dalam perkembangan lain, Aedy Fadly berkata sebanyak 1,329 notis dan saman dikeluarkan JPJ Perak atas pelbagai kesalahan jalan raya sepanjang operasi bersepadu TBC bermula 25 Jan lepas sehingga hari ini.

“Menerusi operasi tersebut, seramai enam individu didapati memandu di bawah pengaruh dadah hasil ujian air kencing yang dilakukan oleh Agensi Antidadah Kebangsaan yang turut menyertai operasi ini,” katanya.

Dalam pada itu, beliau berkata seramai 162 anggota penguat kuasa JPJ Perak ditugaskan sepanjang operasi TBC tahun ini dengan tumpuan penguatkuasaan termasuk memastikan kelancaran perjalanan pengguna jalan raya.- BERNAMA


Malaysia terima al-Quran, kurma sumbangan Raja Arab Saudi – PM

KUALA LUMPUR, 4 April – Raja Arab Saudi Raja Salman Abdulaziz Al-Saud akan menyumbang 46,000 naskhah al-Quran terjemahan Bahasa Melayu kepada masjid dan badan bukan kerajaan (NGO) di seluruh negara sempena bulan Ramadan.

Perdana Menteri Datuk Seri Ismail Sabri Yaakob dalam catatan di Facebook memaklumkan Penjaga Dua Masjid Suci itu turut menyumbang sebanyak 57 tan kurma untuk diagihkan kepada seluruh rakyat Malaysia sempena bulan mulia itu.

“Saya menganggap hadiah terjemahan Al-Quran ke dalam Bahasa Melayu ini tanda persahabatan Malaysia dan Arab Saudi yang sangat istimewa terutama dalam hasrat Malaysia untuk memartabatkan Bahasa Melayu sebagai Bahasa ASEAN.

“Terima kasih saya ucapkan kepada Raja Salman Abdulaziz Al-Saud serta kerajaan Arab Saudi atas hadiah yang diberikan,” katanya dan berharap ikatan diplomasi antara kedua-dua negara yang telah terjalin sekian lama akan terus kukuh dan berterusan.

Dalam catatan itu, perdana menteri berkongsi beliau turut menerima al-Quran dan kurma pemberian Raja Salman yang disampaikan Duta Arab Saudi ke Malaysia Datuk Dr Mahmoud Hussein Saeed Qattan, di pejabatnya di Putrajaya hari ini. – BERNAMA


Sindiket pinjaman tidak wujud: 17 individu ditahan

KUALA LUMPUR 14 Mac. – Polis menahan 17 individu yang disyaki bekerja di pusat panggilan untuk skim pinjaman yang tidak wujud dan sindiket pemberi pinjaman wang tidak berlesen di Pusat Perdagangan Puchong Prima, Taman Puchong Prima pada Jumaat.

Ketua Polis Daerah Subang Jaya Asisten Komisioner Abd Khalid Othman berkata polis menyerbu sebuah kedai kira-kira 3 petang dan menahan lapan lelaki serta sembilan wanita termasuk pemilik premis, yang dipercayai pekerja pusat panggilan itu.

“Barang yang dirampas itu termasuk 35 telefon bimbit, lapan komputer desktop dan sebuah komputer riba,” katanya pada sidang media di Ibu Pejabat Polis Daerah (IPD) Subang Jaya di sini hari ini.

Beliau berkata modus operandi sindiket itu adalah mempromosikan skim pinjaman mereka di platform media sosial termasuk melalui pesanan di aplikasi WhatsApp, dengan menyasarkan pemilik perniagaan kecil dengan tawaran pinjaman sehingga RM1,000.

“Kebanyakan laporan polis yang diterima menyatakan bahawa sindiket gagal memindahkan jumlah yang dipersetujui kepada pelanggan, tetapi masih menuntut pembayaran dengan kadar faedah yang tinggi,” katanya.


SKM komited perkasakan perniagaan dalam talian

MELAKA, 8 April – Suruhanjaya Koperasi Malaysia (SKM) komited memperkasakan perniagaan secara dalam talian bagi membantu membangunkan koperasi secara lebih kompetitif dan membantu mengaktifkan semula koperasi yang sebelum ini terjejas akibat pandemik COVID-19.

Pengerusi Eksekutif SKM Zazali Haron berkata hampir 60 koperasi di seluruh negara terjejas setelah negara dilanda wabak itu manakala hampir 30 peratus daripada 14,600 koperasi yang didaftarkan dikategorikan sebagai tidak aktif.

“Mungkin ini cara untuk naikkan semangat terutama koperasi yang berada dalam keadaan ‘dormant’ atau tidak aktif. Pada masa yang sama kita cuba lihat mana-mana peraturan yang boleh dilonggarkan agar aktiviti koperasi dapat dipertingkatkan,” katanya.

Beliau berkata demikian kepada pemberita selepas menghadiri majlis Makan Malam dan Beramah Mesra bersama pengamal media Melaka di sini malam tadi, yang turut dihadiri Exco Perindustrian, Pelaburan dan Pembangunan Usahawan Melaka Datuk Seri Ab Rauf Yusoh dan Pengarah SKM Melaka Mohd Firdaus Shaari.

Zazali berkata suntikan bantuan menerusi program pemulihan sebanyak RM20 juta juga akan membantu menambah pendapatan koperasi serta dapat mengurangkan jumlah koperasi yang tidak aktif.

Beliau berkata kaedah perniagaan dalam talian itu berpotensi diperluaskan ke koperasi bersasar kumpulan rendah seperti B40 yang ditubuhkan di kawasan perumahan golongan tersebut.

“Seperti kawasan flat, koperasi boleh buat kedai runcit. Atau yang seperti sebelum ini kita rancang mewujudkan sebanyak 300 koperasi masjid pada tahun ini,” katanya.


Pelancong ‘divert’ ke Ayer Keroh

AYER KEROH 23 Januari – Ayer Keroh kini menjadi tumpuan pelancong khusus pelawat luar yang datang bercuti di Negeri Melaka berbanding destinasi utama lain di Bandar Hilir.

Tinjauan Melaka Hari Ini (MHI) kira-kira jam 1 petang tadi mendapati orang ramai sanggup berjalan jauh untuk ke beberapa lokasi tumpuan di Ayer Keroh seperti Dataran Sejarah, Zoo Melaka & Taman Burung, Taman Buaya & Rekreasi Melaka serta Malaysia Heritage Studios.

Situasi itu dianggap sebagai sesuatu yang amat positif dan sesuai dengan Ayer Keroh sebagai antara gerbang utama untuk masuk ke Negeri Melaka.


Penyanyi era 80-an Aman Shah meninggal dunia

KUALA LUMPUR, 14 September – Penyanyi dan pelakon era 1980-an, Aman Shah, 68, meninggal dunia di Institut Jantung Negara (IJN) di sini akibat komplikasi jantung, pada 2.15 petang tadi.

Setiausaha Agung Persatuan Seniman Malaysia (Seniman) Mohd Hafiz Mohd Nafiah berkata jenazah kini berada di IJN bagi urusan bedah siasat dan akan dibawa ke Masjid Alam Damai Cheras untuk disolatkan sebelum dikebumikan di Tanah Perkuburan Islam Alam Damai, dijangka selepas solat Asar.

“Seluruh kepimpinan tertinggi dan barisan exco Seniman mengucapkan takziah buat ahli keluarga, semoga tabah hadapi ujian ini,” katanya dalam kenyataan hari ini.

Aman Shah yang dilahirkan pada 1954 di Johor Bahru, menjadi pelakon dan penyanyi sejak 1979 selain mengikat kontrak dengan syarikat rakaman EMI pada 1980 hingga 1987.

Antara filem lakonan Allahyarham adalah Darah Satria, Azura dan Aku Bukan Gila, manakala lagu popularnya termasuk Kepulangan Yang Dinanti yang sering berkumandang setiap kali menjelang Aidilfitri.


Jangan ‘simpan’, tapi kongsi bahan sejarah kepada umum

BANDA HILIR 20 Februari – Tokoh sejarah diminta untuk menyerahkan artifak berharga dalam simpanan mereka kepada Jabatan Arkib Negara bagi tujuan dokumentasi selain dijadikan rujukan kepada generasi muda.

Ketua Pengarah Arkib Negara, Datuk Jaafar Sidek Abdul Rahman berkata, jika diserahkan kepada pihaknya bahan bersejarah itu boleh dikongsi kepada umum.

“Kalau tahun 1956 mungkin ada sebahagian daripada tokoh-tokoh kita masih hidup, jika mereka ada maklumat mungkin kami boleh kongsi, rakaman suara atau sebagainya untuk dikomersialkan.

“Kami mahu generasi muda tahu tentang sejarah dan mereka (tokoh) boleh menceritakan pengalaman yang dilalui. Jika ada gambar dan sebagainya boleh juga serahkan kepada kami,” katanya.

Beliau berkata demikian pada sidang media selepas merasmikan Wacana Ilmu Sempena Peristiwa Pengisytiharan Tarikh Kemerdekaan Persekutuan Tanah Melayu di Dewan Merdeka Memorial Pengisytiharan Kemerdekaan (MPK), di sini, hari ini.

Hadir sama Pengerusi Pemegang Amanah Warisan Negeri Melaka, Tan Sri Prof. Dr. Abdul Latiff Abu Bakar dan Pengarah Arkib Negara Malaysia Negeri Melaka, Datu Royniehasim Datu Pindatun.

“Paling penting adalah fakta sejarah, kalau mereka (tokoh sejawaran) ada boleh salur terus kepada arkib. Mereka boleh menyumbangkan kepada arkib untuk kami simpan kekal, kadang-kadang kalau simpan di rumah lama-lama akan rosak.

“Kalau simpan di arkib sekurang-kurangnya kami ada kaedah menyimpan, pulihara dan mungkin akan membuat pendekatan pengisytiharan, jadi bahan itu boleh dikongsi serta disebarkan luas,” katanya.


Lelaki disyaki bunuh isteri, bayi direman seminggu

Tempoh reman hingga 11 Julai terhadap pencuci kapal berumur 24 tahun itu dikeluarkan Penolong Pendaftar Nur Izzaty Muhammad Zahari di Mahkamah Majistret di sini hari ini.

Semalam, polis menahan lelaki terbabit di kawasan Permas Jaya di sini, beberapa jam selepas mayat dua beranak itu ditemukan di hadapan rumah mereka di Kampung Bakar Batu.

Ketua Polis Daerah Johor Bahru Selatan ACP Raub Selamat dilapor sebagai berkata lelaki berkenaan ditahan ketika menunggang motosikal dalam keadaan berbogel pada 2.45 petang, dan polis turut merampas sebilah pisau pemotong daging daripada lelaki itu.


Saya hanya jurulatih ‘kecil’ – Pan Gon

KUALA LUMPUR, 15 Jun – Ketua jurulatih kebangsaan Kim Pan Gon menyifatkan dirinya hanyalah seorang jurulatih ‘kecil’ biarpun berjaya membawa Malaysia menamatkan penantian 42 tahun untuk layak secara merit ke saingan Piala Asia 2023, semalam.

Pan Gon berkata kejayaan bersejarah skuad Harimau Malaya bukan disebabkan oleh dirinya semata-mata tetapi juga sokongan oleh semua pihak yang diberikan kepada beliau untuk membangunkan bola sepak negara.

“Saya hanyalah jurulatih kecil, saya datang ke sini meminta semua pihak membantu dan juga mendapat sokongan khas daripada pasukan-pasukan Liga Super. Dengan FAM saya banyak permintaan, saya tahu ia agak sukar buat mereka tapi beliau (presiden) cuba sedaya upaya untuk memenuhinya.

“Seperti kem latihan, kami banyak menambah baik dari segi infrastruktur, kami dapat yang terbaik. Saya tidak melakukan apa-apa, semua yang terlibat melakukan tugasan mereka dengan baik,” kata jurulatih berusia 53 tahun dari Korea Selatan selepas perlawanan yang menyaksikan Malaysia menewaskan Bangladesh 4-1 sekali gus menempah slot ke Piala Asia di Stadium Nasional Bukit Jalil.

Kemenangan itu menyaksikan skuad Harimau Malaya menamatkan saingan di tangga kedua Kumpulan E dengan enam mata dan berjaya menempatkan diri dalam kelompok lima naib juara terbaik dari enam kumpulan yang mendapat tiket ke pusingan akhir Piala Asia 2023.

Gol kemenangan skuad kebangsaan dijaringkan Muhammad Safawi Rasid, Dion Cools, Muhammad Syafiq Ahmad dan pemain gantian Darren Lok manakala jaringan tunggal skuad Bangladesh diperoleh menerusi Mohammad Ibrahim.

Sementara itu, Pan Gon berkata beliau menjadikan kejayaan Johor Darul Ta’zim (JDT) layak ke peringkat kalah mati Liga Juara-juara AFC buat pertama kali pada April lepas, sebagai inspirasi kepada beliau untuk menyempurnakan tugas membimbing Malaysia ke Piala Asia.

Bekas ketua jurulatih pasukan Hong Kong dan pengarah pasukan kebangsaan Persatuan Bola Sepak Korea (KFA) itu berkata selain JDT, kelab-kelab tempatan juga memainkan peranan besar dengan melahirkan barisan pemain berkualiti.

Beliau turut mengakui jika Malaysia tidak mempunyai asas bola sepak yang kukuh, sudah pasti sukar untuknya melaksanakan dua misi ditetapkan untuknya, iaitu layak ke Piala Asia dan memenangi Piala AFF akan datang.

Untuk rekod, kali terakhir Malaysia layak secara merit ke Piala Asia pada 1980 di Kuwait dan skuad Harimau Malaya pernah beraksi di pusingan akhir Piala Asia pada 2007, namun ketika itu mendapat tiket selaku tuan rumah.- BERNAMA


Lebih RM300 bilion diperlukan bagi cadangan penyelesaian banjir – Menteri

Menteri Alam Sekitar dan Air Datuk Seri Tuan Ibrahim Tuan Man berkata ini termasuk projek  pembangunan infrastruktur air seperti tebatan banjir, pembinaan benteng, ban dan pencegahan hakisan pantai.

“KASA (Kementerian Alam Sekitar dan Air) percaya melalui cadangan penyelesaian segera jangka pendek dan jangka panjang, impak fenomena banjir dari segi kemusnahan harta benda mahu pun kehilangan nyawa setidak-tidaknya dapat kita minimumkan,” katanya pada sesi penerangan berkenaan perancangan jangka panjang banjir Mesyuarat Khas Dewan Rakyat hari ini.

Beliau berkata antara cadangan penyelesaian jangka masa panjang adalah dengan memperkasa tadbir urus adaptasi perubahan iklim sektor air melalui pembangunan Akta Adaptasi Sektor Air dengan mengambil kira keperluan peningkatan tahap perlindungan infrastruktur saliran dan pantai negara.

Di bawah akta ini, KASA akan mencadangkan penubuhan sebuah tabung khas atau kumpulan wang amanah untuk peningkatan kapasiti adaptif sektor air dan kawasan pesisir melalui pembangunan dan penyelenggaraan infrastruktur yang mengambil kira faktor perubahan iklim.

Cadangan langkah lain adalah dengan membangunkan Pusat Adaptasi Kebangsaan bagi menyelaras dasar dan pelaksanaan adaptasi perubahan iklim, integrasi pengurangan risiko bencana dan pencegahan kehilangan dan kerosakan akibat kesan perubahan iklim yang melibatkan sektor-sektor mudah terancam.

“Langkah penyelesaian jangka panjang lain ialah dengan meningkatkan kapasiti takungan air banjir melalui pelaksanaan projek takungan air pinggiran sungai (TAPS) dan empangan bagi tujuan tebatan banjir dan sumber air.

“Selain itu penggunaan pendekatan ‘nature-based solution’ (penyelesaian berasaskan semula jadi) seperti pembinaan denai sungai sebagai platform penglibatan masyarakat dalam aktiviti perlindungan, pembersihan dan pemuliharaan sungai,” katanya.

Dalam mendepani cabaran pada masa depan, Tuan Ibrahim berkata KASA juga mengambil sikap terbuka untuk mempelajari pengalaman negara lain dalam pengurusan banjir.

Misalnya beliau berkata Kerajaan Belanda telah menawarkan bantuan kepada Malaysia menerusi kedutaannya di Kuala Lumpur untuk menghantar pasukan Dutch Risk Reduction (DRR) bagi menilai impak fenomena banjir dan cadangan penyelesaian bersesuaian.


Usia bukan penghalang bekas wartawan pusing Semenanjung Malaysia

BANDA HILIR 22 Ogos – Usia bukan penghalang bagi Che Saad Noordin, 72, untuk sekali lagi berkayuh mengelilingi Semenanjung Malaysia, sempena bulan kemerdekaan.

Bekas wartawan yang ditemani rakannya Zakinar Musa, 51, memulakan kayuhan pada 31 Julai lalu di Sekolah Kebangsaan Haji Hussain, Sik, Kedah.

Pada jam 9 pagi tadi mereka menyambung kayuhan dan dilepaskan secara rasmi oleh Ahli Dewan Undangan Negeri (Adun) Duyong Mohd Noor Helmy Abdul Halem di Memorial Pengisytiharan Kemerdekaan.


Polis terima dua laporan penipuan jualan kit ujian COVID-19

KUALA LUMPUR, 10 Feb – Polis Diraja Malaysia (PDRM) menerima dua laporan berkaitan penipuan tawaran penjualan kit ujian COVID-19 tidak wujud di Selangor, melibatkan kerugian berjumlah RM710,000.

Pengarah Jabatan Siasatan Jenayah Komersial Bukit Aman Datuk Mohd Kamarudin Md Din berkata laporan berkenaan dibuat dua ahli perniagaan, Januari lepas dan kes disiasat di bawah Seksyen 420 Kanun Keseksaan kerana menipu.

Beliau berkata berdasarkan siasatan, dua mangsa itu telah mengadakan perbincangan dengan sebuah syarikat yang mendakwa boleh membantu dalam pembelian kit ujian pengesanan COVID-19 dari syarikat pengeluar di China.

“Setelah pembayaran dilunaskan, kit ujian yang dibeli tidak diterima. Mangsa seterusnya membuat semakan dengan syarikat pengeluar di China dan mendapati tiada sebarang pesanan diterima oleh pihak pengeluar,” katanya dalam sidang media khas di Menara KPJ, di sini hari ini.

Mohd Kamarudin turut mengingatkan orang ramai khususnya peniaga agar sentiasa berwaspada dan membuat semakan sebelum membuat transaksi pembayaran, terutama apabila melibatkan amaun yang besar bagi mencegah kes penipuan itu terus berleluasa.

Sementara itu, beliau berkata polis mengesan kegiatan penggodaman akaun bank melalui muat turun fail ‘Android Package Kit’ (APK) dan telah menerima lima laporan setakat ini melibatkan kerugian RM58,844.

“Mangsa yang berminat dengan tawaran kemudiannya akan menghubungi pihak sindiket melalui Whatsapp dan mangsa akan diberikan pautan fail APK dan diarahkan memuat turn serta memasang aplikasi itu di peranti telefon pintar.

“Setelah selesai dipasang, aplikasi itu akan menggantikan sistem SMS (khidmat pesanan ringkas) sedia ada dan mangsa diarahkan untuk mendaftar sebelum diberikan akses bagi menggunakan aplikasi itu,” katanya.

Beliau berkata setelah semua maklumat dimasukkan dan paparan ‘page error’ akan ditunjukkan kerana aplikasi ini tidak dipautkan kepada sistem perbankan yang tulen.

“Hakikatnya pemasangan aplikasi dan proses pendaftaran yang dibuat hanyalah semata-mata untuk mendapatkan akses terhadap kandungan SMS serta butiran perbankan yang dimasukkan mangsa, yang akan digunakan untuk memindahkan wang dari akaun mangsa,” katanya.

Mohd Kamarudin berkata setakat ini pihak polis telah menerima lima laporan berkaitan modus operandi itu iaitu tiga kes di Johor dan masing-masing satu kes di Pulau Pinang dan Sabah.

“Kes disiasat di bawah Seksyen 420 Kanun Keseksaan. Selain itu, polis percaya dalang sindiket ini masih berada dalam negara dan mereka menggunakan ‘akaun keldai’ dalam melakukan kegiatan mereka.

“Orang ramai dinasihatkan agar tidak mudah percaya dengan iklan di media sosial, jangan muat turun fail APK dan hubungi ‘CCID Scam Response Center’ di talian 03-26101559 / 03-26101599 untuk mendapatkan nasihat lanjut,” katanya.- BERNAMA


Individu ingkar SOP COVID-19 berdepan denda RM10,000 mulai 11 Mac ini

KUALA LUMPUR 26 Feb. – Individu yang melanggar peraturan atau prosedur operasi standard (SOP) yang ditetapkan bagi pencegahan dan kawalan pandemik COVID-19 berdepan hukuman denda maksimum RM10,000 mulai 11 Mac 2021.

Perkara itu dinyatakan dalam Ordinan Darurat Pencegahan dan Kawalan Penyakit Berjangkit (Pindaan) 2021 melalui Warta Kerajaan Persekutuan yang dimuat naik dalam Portal rasmi Jabatan Peguam Negara semalam.

Warta itu menyebut bahawa suatu Ordinan yang dimasyhurkan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menurut Fasal (2B) Perkara 150 Perlembagaan Persekutuan bahawasanya disebabkan oleh suatu darurat besar sedang berlaku yang mengancam keselamatan, kehidupan ekonomi dan ketenteraman awam di dalam Persekutuan berikutan wabak penyakit berjangkit iaitu Penyakit Koronavirus 2019 (COVID-19), suatu Proklamasi Darurat telah dikeluarkan oleh Yang di-Pertuan Agong di bawah Perkara 150 Perlembagaan Persekutuan pada 11 Januari 2021.

Ia menyatakan yang di-Pertuan Agong berpuas hati bahawa tindakan serta-merta adalah dikehendaki untuk meminda Akta Pencegahan dan Pengawalan Penyakit Berjangkit 1988 yang dinamakan Ordinan Darurat (Pencegahan dan Pengawalan Penyakit Berjangkit) (Pindaan) 2021.

Ordinan itu turut merangkumi pindaan terhadap penalti umum mengikut Seksyen 24 dan menyatakan mana-mana orang yang melakukan kesalahan di bawah Akta itu, yang tiada penalti diperuntukkan dengan nyata, berdepan hukuman maksimum penjara tujuh tahun dan denda RM100,000.

Ia juga menyebut bahawa orang yang diberi kuasa boleh mengarahkan pesakit COVID-19 atau kontak rapat untuk memakai peranti pengesanan seperti gelang tangan atau apa-apa peranti lain yang diberikan pegawai yang diberi kuasa.


Parlimen: PM kemuka usul pengosongan kerusi Yang Dipertua Dewan Rakyat

KUALA LUMPUR 13 Julai – Perdana Menteri Tan Sri Muhyiddin Yassin hari ini mengusulkan di Dewan Rakyat supaya jawatan Yang Dipertua Dewan Rakyat Tan Sri Mohamad Ariff Md Yusof dikosongkan atas alasan terdapat pencalonan lain bagi jawatan berkenaan.

“Bahawa Dewan Rakyat ini mengambil ketetapan untuk Tuan Yang Dipertua, Yang Berhormat Tan Sri Dato’ Mohamad Ariff bin Md Yusof mengosongkan jawatannya atas alasan terdapat pencalonan lain bagi jawatan Tuan Yang Dipertua,” kataya ketika membacakan usul tersebut.

Mohamad Ariff sebelum ini dipilih menjadi Yang Dipertua Dewan Rakyat pada 16 Julai 2018, sebaik mesyuarat pertama Parlimen ke-14 selepas Pilihan Raya Umum ke-14.

Mengikut Aturan Mesyuarat hari ini, Muhyiddin akan mengusulkan bekas Pengerusi Suruhanjaya Pilihan Raya (SPR) Datuk Azhar Azizan Harun bagi menggantikan Mohamad Ariff sebagai Yang Dipertua.

Selain itu, beliau turut dijadual mengusulkan supaya Timbalan Yang Dipertua Dewan Rakyat, Nga Kor Ming mengosongkan jawatan sebelum kemudiannya mengusulkan cadangan  supaya Ahli Parlimen Pengerang, Datuk Seri Azalina Othman Said menggantikan Nga sebagai Timbalan Yang Dipertua.

Mesyuarat Pertama Penggal Ketiga, Parlimen ke-14 yang bersambung semula bermula hari ini sebelum ini hanya diadakan selama sehari pada 18 Mei lepas melibatkan titah ucapan pembukaan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Persidangan akan berlangsung selama 25 hari sehingga 27 Ogos 2020 berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.